text:
Okubala Numbers
Chapter 14
1 Awo ekibiina kyonna ne bayimusa eddoboozi lyabwe, ne balira; abantu ne bakaaba amaziga ekiro ekyo.
2 Abaana ba Isiraeri bonna ne beemulugunyiza Musa ne Alooni: ekibiina kyonna ne babagamba nti Singa twafiira mu nsi y'e Misiri! oba singa twafiira mu ddungu muno!
3 Era Mukama atuleetera ki mu nsi muno, okugwa n'ekitala? Bakazi baffe n'abaana baffe abato baliba munyago: si kye kisinga obulungi gye tuli okuddayo mu Misiri?
4 Ne bagambagana nti Tweteekerewo omugabe, tuddeyo mu Misiri.
5 Awo Musa ne Alooni ne bavuunama amaso gaabwe mu maaso g'ekibiina kyonna eky'abaana ba Isiraeri.
6 Yoswa mutabani wa Nuuni ne Kalebu mutabani wa Yefune, abaali ku muwendo gw'abo abaaketta ensi, ne bayuza engoye zaabwe:
7 ne babuulira ekibiina kyonna eky'abaana ba Isiraeri nga boogera nti Ensi gye twayitamu okugiketta nsi nnungi nnyo.
8 Mukama oba ng'atusanyukira, kale alituyingiza mu nsi omwo, n'agituwa; ensi ekulukuta n'amata n'omubisi gw'enjuki.
9 Kyokka temujeemera Mukama, so temutya bantu ba mu nsi; kubanga kya kulya gye tuli: ekisiikirize kyabwe kiggiddwa waggulu ku bo, era Mukama ali wamu naffe: temubatya.
10 Naye ekibiina kyonna ne balagira okubakuba amayinja. Ekitiibwa kya Mukama ne kirabikira mu weema ey'okusisinkanirangamu eri abaana ba Isiraeri bonna.
11 Mukama n'agamba Musa nti Abantu bano balituusa wa okunnyooma? era balituusa wa obutanzikiriza olw'obubonero bwonna bwe nnakolera mu bo?
12 N'abakuba ne kawumpuli, ne mbaggyako obusika bwabwe, ne nkuggyamu eggwanga eribasinga bo obunene n'amaanyi.
13 Musa n'agamba Mukama nti Kale Abamisiri balikiwulira; kubanga waggya abantu bano mu bo n'amaanyi go n'obalinnyisa;
14 ne bakibuulira abatuula mu nsi muno: baawulira nga ggwe Mukama oli wakati mu bantu bano; kubanga ggwe Mukama olabika amaaso n'amaaso, n'ekire kyo kiyimirira ku bo, n'obakulembera, mu mpagi ey'ekire emisana, ne mu mpagi ey'omuliro ekiro.
15 Kale bw'onotta abantu bano ng'omuntu omu, kale amawanga agaawulira ettutumu lyo balyogera
16 nti Kubanga Mukama teyayinza kuyingiza bantu bano mu nsi gye yabalayirira, kyeyava abattira mu ddungu.
17 Kale kaakano, nkwegayiridde obuyinza bwa Mukama bubeere bungi, nga bwe wayogera
18 nti Mukama alwawo okusunguwala, era ow'okusaasira kungi, asonyiwa obutali butuukirivu n'okusobya, era atalimuggyako musango n'akatono aguliko; awalana obutali butuukirivu bwa bajjajja baabwe ku baana, ku mirembe egy'okusatu n'egy'okuna.
19 Nkwegayiridde, sonyiwa, obutali butuukirivu bw'abantu bano ng'okusaasira kwo bwe kuli okungi, era nga bwe wasonyiwanga abantu bano okuva mu Misiri na guno gujwa.
20 Mukama n'agamba nti Nsonyiye ng'ekigambo kyo bwe kibadde:
21 naye mazima ddala, nga bwe ndi omulamu, era ng'ensi zonna bwe zirijjula ekitiibwa kya Mukama;
22 kubanga abasajja abo bonna abaalaba ekitiibwa kyange n'obubonero bwange bwe nnakolera mu Misiri ne mu ddungu, naye ne bankema emirundi gino ekkumi, ne batawulira ddoboozi lyange;
23 mazima tebaliraba nsi gye nnalayirira bajjajja baabwe, so tewaliba ku abo abannyooma n'omu aligiraba:
24 naye omuddu wange, Kalebu, kubanga ye alina omwoyo omulala mu ye, era ye angobererera ddala, oyo ndimuleeta mu nsi gye yagendamu; n'ezzadde lye lirigirya.
25 Kale Omwamaleki n'Omukanani batuula mu kiwonvu: enkya mukyuke, mwegendere mu ddungu mu kkubo ery'Ennyaaja Emmyufu.
26 Mukama n'agamba Musa ne Alooni nti
27 Ndituusa wa okugumiikiriza ekibiina kino ekibi, abanneemulugunyiza? Mpulidde okwemulugunya kw'abaana ba Isiraeri kwe banneemulugunyiza.
28 Bagambe nti Nga bwe ndi omulamu, bw'ayogera Mukama, mazima nga bwe mwogedde mu matu gange, bwe ntyo bwe nnaabakolanga:
29 emirambo gyammwe girigwa mu ddungu muno; n'abo bonna abaabalibwa ku mmwe, ng'omuwendo gwammwe gwonna bwe gwali, abaali baakamaze emyaka abiri n'okukirawo, abanneemulugunyiza,
30 mazima temulituuka mu nsi, gye nnayimusiriza omukono gwange okubatuuza omwo, wabula Kalebu mutabani wa Yefune, ye Yoswa mutabani wa Nuuni.
31 Naye abaana bammwe abato, be mugambye okuba omunyago, abo ndibayingiza, nabo balimanya ensi gye mugaanyi.
32 Naye mmwe, emirambo gyammwe girigwa mu ddungu muno.
33 N'abaana bammwe banaabanga batambuze mu ddungu okumala emyaka ana, era banaabangako obwenzi bwammwe, okutuusa emirambo gyammwe lwe girizikiririra mu ddungu.
34 Ng'omuwendo gw'ennaku bwe gwali ze mwaketteramu ensi, ze nnaku ana, buli lunaku mwaka, bwe munaabangako bwe mutyo obutali butuukirivu bwammwe, gye myaka ana, era munaamanyanga bwe nnabaabulira.
35 Nze Mukama njogedde, mazima ndikola kino ekibiina kino kyonna ekibi, abankuŋŋaaniddeko: mu ddungu muno mwe balizikiririra, era mwe balifiira.
36 N'abantu Musa be yatuma okuketta ensi, abaakomawo ne bamwemulugunyizisa ekibiina kyonna, nga baleeta ebigambo ebibi ku nsi,
37 abantu abo abaaleeta ebigambo ebibi eby'ensi ne bafa kawumpuli mu maaso ga Mukama.
38 Naye Yoswa mutabani wa Nuuni ne Kalebu mutabani wa Yefune ne basigalawo nga balamu ku bantu abo abaagenda okuketta ensi.
39 Awo Musa n'abuulira abaana ba Isiraeri bonna ebigambo ebyo: abantu ne bawuubaala nnyo.
40 Ne bagolokoka enkya mu makya, ne beegendera ku ntikko y'olusozi nga boogera nti Laba, tutuuno, era tunaayambuka mu kifo Mukama kye yasubiza: kubanga twayonoona.
41 Musa n'agamba nti Kaakano musobeza ki ekiragiro kya Mukama, kubanga tekiibe na mukisa?
42 Temwambuka, kubanga Mukama tali mu mmwe; muleme okukubirwa ddala mu maaso g'abalabe bammwe.
43 Kubanga eyo Omwamaleki n'Omukanani bali mu maaso gammwe, era munaagwa n'ekitala: kubanga mwadda ennyuma obutagoberera Mukama, Mukama kyanaava alema okubeera nammwe.
44 Naye ne beeyinula okulinnya ku ntikko y'olusozi: naye ssanduuko ey'endagaano ya Mukama ne Musa tebaava mu lusiisira.
45 Awo Omwamaleki n'aserengeta, n'Omukanani eyatuula ku lusozi okwo, ne babakuba ne babaseera ddala okutuusa e Koluma.


c: text/html

text:
Yeremiya Jeremiah
Chapter 29
1 Era bino bye bigambo eby'omu bbaluwa Yeremiya nnabbi gye yaweereza ng'ayima e Yerusaalemi eri abakadde abafisseewo ab'omu busibe n'eri bakabona n'eri bannabbi n'eri abantu bonna Nebukadduneeza be yali atutte nga basibe okubaggya e Yerusaalemi okubatwala e Babulooni:
2 (Yekoniya kabaka ne nnamasole n'abalaawe n'abakungu ba Yuda ne Yerusaalemi ne bafundi n'abaweesi nga bamaze okuva mu Yerusaalemi;)
3 mu mukono gwa Erasa mutabani wa Safani ne Gemaliya mutabani wa Kirukiya, (Zeddekiya kabaka wa Yuda be yatuma e Babulooni eri Nebukadduneeza kabaka w'e Babulooni,) ng'ayogera nti
4 Bw'ati Mukama w'eggye Katonda wa Isiraeri bw'agamba ab'obusibe bonna be nnatwaza e Babulooni nga basibe okubaggya e Yerusaalemi, nti
5 Muzimbenga ennyumba mutuulenga omwo; musimbenga ensuku, mulyenga emmere yaamu; muwasenga abakazi, muzaalenga abaana ab'obulenzi n'ab'obuwala;
6 era muwasizenga batabani bammwe abakazi, era mugabenga abawala bammwe okufumbirwa, bazaalenga abaana ab'obulenzi n'ab'obuwala; mwalirenga eyo so temukendeera.
7 Mwagalizenga ekibuga emirembe gye nnabatwaza okuba abasibe, era mukisabirenga eri Mukama: kubanga olw'emirembe gyakyo mmwe muliba n'emirembe.
8 Kubanga bw'ati bw'ayogera Mukama w'eggye Katonda wa Isiraeri nti Bannabbi bammwe abali wakati mu mmwe n'abafumu bammwe balemenga okubalimba, so temuwulirizanga birooto byammwe bye muloosa.
9 Kubanga babalagulira mu linnya lyange eby'obulimba: sibatumanga, bw'ayogera Mukama.
10 Kubanga bw'ati bw'ayogera Mukama nti Emyaka nsanvu bwe girituukiririra Babulooni, ndibajjira ne ntuukiriza gye muli ekigambo kyange ekirungi nga mbakomyawo mu kifo kino.
11 Kubanga mmanyi ebirowoozo bye ndowooza gye muli, bw'ayogera Mukama, ebirowoozo eby'emirembe so si bya bubi, okubawa okusuubira enkomerero yammwe ey'oluvannyuma.
12 Era mulinkaabira, era muligenda ne munsaba, nange ndibawulira.
13 Era mulinnoonya ne mundaba, bwe mulinkenneenya n'omutima gwammwe gwonna.
14 Nange mulindaba, bw'ayogera Mukama, era ndikyusa nate obusibe bwammwe, ne mbakuŋŋaanya okubaggya mu mawanga gonna ne mu bifo byonna gye nnabagobera, bw'ayogera Mukama; era ndibakomyawo mu kifo gye nnabaggya okubatwaza okuba abasibe.
15 Kubanga mwogedde nti Mukama atuyimusirizza bannabbi mu Babulooni.
16 Kubanga bw'ati bw'ayogera Mukama ebya kabaka atuula ku ntebe ya Dawudi, n'eby'abantu bonna abali mu kibuga muno, baganda bammwe abatafulumanga okugenda mu busibe wamu nammwe;
17 bw'ati bw'ayogera Mukama w'eggye nti Laba, ndisindika ku bo ekitala n'enjala ne kawumpuli, era ndibafuula ng'ettiini ezitaliiko kye zigasa ezitaliika kubanga ziyinze obubi
18 Era ndibayigganya n'ekitala n'enjala ne kawumpuli, era ndibawaayo okuyuuguumizibwa mu nsi zonna eza bakabaka eziri ku nsi, okuba ekikolimo n'ekyewuunyo n'okusoozebwanga n'ekivume mu mawanga gonna gye nnabagobera:
19 kubanga tebawulirizza bigambo byange, bw'ayogera Mukama, bye nnatuma abaddu bange bannabbi, nga ngolokoka mu makya ne mbatuma; naye ne mutakkiriza kuwulira, bw'ayogera Mukama.
20 Kale muwulire ekigambo kya Mukama, mmwe mwenna ab'omu busibe, be nnasindika e Babulooni okuva e Yerusaalemi.
21 Bw'ati bw'ayogera Mukama w'eggye Katonda wa Isiraeri ebya Akabu mutabani wa Kolaya n'ebya Zeddekiya mutabani wa Maaseya ababalagulira mu linnya lyange eky'obulimba, nti Laba, ndibagabula mu mukono gwa Nebukadduleeza kabaka w’e Babulooni; era alibatta mmwe nga mulaba;
22 era ku bo kwe baliggya ekikolimo abasibe bonna aba Yuda abali mu Babulooni nga boogera nti Mukama akufuule nga Zeddekiya era nga Akabu kabaka w'e Babulooni be yayokya omuliro:
23 kubanga bakoze eby'obusirusiru mu Isiraeri, era benze ku bakazi ba bannaabwe, era boogeredde mu linnya lyange ebigambo eby'obulimba bye sibalagiranga; era nze nzuuno amanyi, era nze ndi mujulirwa, bw'ayogera Mukama.
24 N'ebya Semaaya Omunekeramu onooyogera nti
25 Bw'ati bw'agamba Mukama w'eggye Katonda wa Isiraeri nti Kubanga oweerezza ebbaluwa ng'oyima mu linnya lyo ggwe eri abantu bonna abali mu Yerusaalemi n'eri Zeffaniya mutabani wa Maaseya kabona n'eri bakabona bonna ng'oyogera nti
26 Mukama akufudde kabona mu kifo kya Yekoyaada kabona mubeere abaami mu nnyumba ya Mukama, olwa buli muntu aliko eddalu ne yeefuula nnabbi, omuteeke mu nvuba ne mu masamba.
27 Kale nno ekikulobedde ki okunenya Yeremiya ow'e Yanasosi eyeefuula nnabbi gye muli,
28 kubanga yatutumira e Babulooni ng'ayogera nti Obusibe bwa kulwawo: muzimbenga ennyumba, mutuulenga omwo; era musimbenga ensuku, mulyenga emmere yaamu?
29 Awo Zeffaniya kabona n'asomera ebbaluwa eno mu matu ga Yeremiya nnabbi.
30 Awo ekigambo kya Mukama ne kijja eri Yeremiya nga kyogera
31 nti Tumira abo bonna abali mu busibe ng'oyogera nti Bw'ati bw'ayogera Mukama ebya Semaaya Omunekeramu nti Kubanga Semaaya abalagudde, so nze simutumanga, era abeesigisizza eky'obulimba;
32 Mukama kyava ayogera bw'ati nti Laba, ndibonereza Semaaya Omunekeramu n'ezzadde lye; taliba na musajja wa kutuula mu bantu bano, so taliraba birungi bye ndikola abantu bange, bw'ayogera Mukama: kubanga ayogedde eby'obujeemu eri Mukama.

robotstxt: allowed

filter: keep


text:
Okubala Numbers
Chapter 23
1 Balamu n'agamba Balaki nti Nzimbira wano ebyoto musanvu, ontegekere wano ente musanvu n'endiga ennume musanvu.
2 Balaki n'akola nga Balamu bwe yayogera; Balaki ne Balamu ne baweerayo ku buli kyoto ente n'endiga ennume.
3 Balamu n'agamba Balaki nti Yimirira awali ekyokebwa kw'owaayo nange naagenda; mpozzi Mukama anajja okusisinkana nange: era buli ky'anandaga naakikubuulira. N'agenda ku lusozi aweeru.
4 Katonda n'asisinkana ne Balamu: n’amugamba nti Ntegese ebyoto omusanvu, era mpeereddeyo ente n'endiga ennume ku buli kyoto.
5 Mukama n'ateeka ekigambo mu kamwa ka Balamu, n'agamba nti Ddayo eri Balaki, era bw'otyo bw'onooyogera.
6 N'addayo eri ye, era yali ayimiridde awali ekyokebwa kye yawaayo, ye n'abakulu bonna aba Mowaabu.
7 N'agera olugero lwe, n'ayogera nti Balaki yanziya mu Alamu, Kabaka wa Mowaabu yanziya mu nsozi ez'Ebuvanjuba: Jjangu okolimirire Yakobo, Era jjangu osoomoze Isiraeri.
8 Naakolimira ntya oyo Katonda gw'atakolimiranga? Naasoomoza ntya oyo Katonda gw'atasoomozanga?
9 Kubanga nnyima ku ntikko y'amayinja okumulaba, Ne ku nsozi okumulengera: Laba, be bantu ababeera bokka, So tebalibalibwa mu mawanga.
10 Ani ayinza okubala enfuufu ya Yakobo, Oba okubala ekitundu eky'okuna ekya Isiraeri? Nfe ng'omutuukirivu bw'afa, N’enkomerero yange ey'oluvannyuma ebe ng'eyiye!
11 Balaki n'agamba Balamu nti Onkoze ki? Nkututte okukolimira abalabe bange, era, laba, obasabiridde ddala omukisa.
12 N'addamu n'agamba nti Tekiŋŋwanira kwekuuma kwogera ekyo Mukama kyateeka kamwa kange?
13 Balaki n'amugamba nti Jjangu nange, nkwegayiridde, mu kifo ekirala, w’oyinza okuyima okubalengera; onoolaba ekitundu kyabwe eky’enkomerero kyokka, n'otolaba bonna: n’oyima awo okubakolimira.
14 N'amutwala mu ttale lya Zofimu, ku ntikko ya Pisuga, n'azimba ebyoto musanvu, n’aweerayo ente n'endiga ennune ku buli Kyoto.
15 N'agamba Balaki nti Yimirira wano awali ekyokebwa ky'owaayo, nze nga bwe nnaasisinkana ne Mukama eyo.
16 Mukama n'asisinkana ne Balamu, n'ateeka ekigambo mu kamwa ke, n'agamba nti Ddayo eri Balaki, era bw'onooyogera bw'otyo.
17 N'ajja gy'ali, era, laba, yali ayimiridde awali ekyokebwa kye yawaayo, n'abakulu ba Mowaabu wamu naye. Balaki n'amugamba nti Mukama ayogedde ki?
18 N'agera olugero lwe n'ayogera nti Golokoka, Balaki, owulire; Ntegera okutu, ggwe mutabani wa Zipoli:
19 Katonda si muntu, okulimba; So si mwana wa muntu, okwejjusa: Ayogedde, n'okukola talikikola? Oba agambye, n'okutuusa talikituusa?
20 Laba, ndagiddwa okuwa omukisa: Naye awadde omukisa, nange siyinza kugujjulula.
21 Talabye butali butuukirivu ku Yakobo, So talabye bubambaavu ku Isiraeri: Mukama Katonda we ali naye, N'okwogerera waggulu okwa kabaka kuli mu bo.
22 Katonda abaggya mu Misiri; Alina amaanyi ng'ag'embogo.
23 Mazima tewali ddogo awali Yakobo, So tewali bulaguzi awali Isiraeri: Kaakano kinaayogerwanga ku Yakobo ne ku Isiraeri, Nti Katonda ng'akoze!
24 Laba, abantu bagolokoka ng'empologoma enkazi, Era beeyimusa ng'empologoma ennume: Taagalamire okutuusa lw'anaalya ku muyiggo, N'anywa omusaayi gw'abo abattiddwa.
25 Awo Balaki n'agamba Balamu nti Tobakolimiranga n'akatono, so n'omukisa tobasabiranga mukisa n'akatono.
26 Naye Balamu n'addamu n'agamba Balaki nti Saakubuulira nti Byonna Mukama by'ayogera, ebyo kiŋŋwanira okubikola?
27 Balaki n'agamba Balamu nti Jjangu nno, naakutwala awalala; mpozzi Katonda anaasiima ggwe okuyima eyo okubankolimirira.
28 Awo Balaki n'alinnyisa Balamu ku ntikko ya Peoli, kw'oyima okulengera eddungu.
29 Balamu n'agamba Balaki nti Nzimbira wano ebyoto musanvu, ontegekere wano ente musanvu n'endiga ennume musanvu.
30 Balaki n'akola nga Balamu bwe yayogera, n’aweerayo ku buli kyoto ente n'endiga ennume.


text:
Okubala Numbers
Chapter 30
1 Musa n'agamba emitwe gy'ebika by'abaana ba Isiraeri nti Kino kye kigambo Mukama ky'alagidde.
2 Omusajja bw'aneeyamanga obweyamo eri Mukama, oba bw'anaalayiranga ekirayiro okulagaanya obulamu bwe n'endagaano, tavumisanga kigambo kye; anaakolanga nga byonna bwe biri ebifuluma mu kamwa ke.
3 Era omukazi bw'aneeyamanga obweyamo eri Mukama, ne yeeragaanya n'endagaano, ng'ali mu anyumba ya kitaawe, mu buto bwe;
4 kitaawe n'awulira obweyamo bwe n'endagaano gy'alagaanyizza obulamu bwe, kitaawe n'amusirikira: kale obweyamo bwe bwonna bunaanyweranga, na buli ndagaano gy'alagaanyizza obulamu bwe eneenyweranga.
5 Naye kitaawe bw'anaamugaananga ku lunaku lw'awulirirako; tewabangawo ku bweyamo bwe newakubadde ku ndagaano ze, ze yalagaanya obulamu bwe, eneenyweranga: era Mukama anaamusonyiwanga kubanga kitaawe yamugaana.
6 Era bw'anaabanga alina bba, obweyamo bwe nga buli ku ye, oba emimwa gye bye gyogera ng'ayanguyiriza, by'alagaanyizza obulamu bwe;
7 bba n'awulira n'amusirikira ku lunaku lw'akiwulirirako: kale obweyamo bwe bunaanyweranga, n'endagaano z'alagaanyizza obulamu bwe zinaayweranga.
8 Naye bba bw'anaamugaananga ku lunaku lw'akiwulirirako; kale anajjululanga obweyamo bwe obuli ku ye, n'emimwa gye bye gyogedde ng'ayanguyirizza, by'alagaanyizza obulamu bwe: era Mukama anaamusonyiwanga.
9 Naye obweyamo bwa nnamwandu oba bw'oyo eyagobebwa bba, buli kye yalagaanya obulamu bwe, kinaanyweranga ku ye.
10 Era oba nga yeeyamira obweyamo mu nnyumba ya bba, oba yalagaanya obulamu bwe n'endagaano ng'alayira,
11 bba n'akiwulira n'amusirikira n'atamugaana; kale obweyamo bwe bwonna bunaanyweranga, na buli ndagaano gye yalagaanya obulamu bwe eneenyweranga.
12 Naye bba oba nga yabidibya ku lunaku lwe yabiwulirirako; kale buli ekyafuluma mu mimwa gye mu bigambo by'obweyamo bwe oba mu bigambo by'endagaano y'obulamu bwe tekinyweranga: bba ng'abijjuludde; era Mukama anaamusonyiwanga.
13 Buli bweyamo na buli kirayiro eky'endagaano eky'okwebonereza obulamu bwe, bba ayinza okukinyweza, oba bba ayinza okukijjulula.
14 Naye bba bw'anaamusirikiriranga ddala bulijjo bulijjo; kale anaanywezanga obweyamo bwe bwonna, oba endagaano ze zonna eziri ku ye: ng'abinywezezza, kubanga yamusirikira ku lunaku lwe yabiwulirirako.
15 Naye bw'anaabidibyanga ng'amaze okubiwulira; kale ye anaabangako obutali butuukirivu bw'omukazi.
16 Ago ge mateeka Mukama ge yalagira Musa, wakati w'omusajja ne mukazi we, wakati wa kitaawe w'omuwala ne muwala we, ng'akyali mu buto bwe, mu nnyumba ya kitaawe.


text:
Bya HENRY KASOMOKO
ABATUUZE b’oku kyalo Kayebe e Gayaza mu ggombolola y’e Nangabo mu disitulikiti y’e Wakiso, kata bakoone enju ya munnaabwe nga bamulanga kuyiira mukazi we mafuta n’amukoleezaako omuliro.
Peter Musaazi (ku ddyo) akola nga makanika mu kitongole kya Uganda Medical Equipment and Dental Supplies y’agambibwa okukola ettima eryenkanidde awo ku mukyala we, Labiya Namuddu, 38.
Abatuuze okumanya nti Namuddu yayokeddwa, kyaddiridde abaserikale b’ekyalo okulawuna ku Lwokubiri ku ssaawa 9:00 ez’ekiro wabula bwe baabadde bayita ku nnyumba ya Musaazi ne bamuwulira ng’akuba mukazi we.
Okuggulawo nga ku mukazi aleenya n’ebiwundu gwe balaba nga kiteeberezebwa nti yagaana n’okumutwala mu ddwaaliro nga bulijjo ajjanjabirwa waka.
“Tumaze ebbanga nga twebuuza Namuddu muka Musaazi gye yalaga kuba abadde amaze ebbanga ddene nga talabikako,” Steven Kayiso, ow’ebyokwerinda bwe yategeezezza.
Kigambibwa nti Musaazi yayokya Namuddu mu December w’omwaka oguwedde n’atwalibwa e Mulago gye yamaze emyezi esatu n’akomezebwawo awaka kyokka ng’embeera ye mbi.
Namuddu yategeezezza nti bba yamwokya n’olubuto olw’emyezi omusanvu era mu mbeera eno mwe yazaalira omwana we omuto ew’emyezi esatu kati. Musaazi yagguddwaako omusango ku poliisi y’e Namavundu ku fayiro SD:02/11/06/2014.


text:
Bya VALLY MUGWANYA
FRANCIS Olaki, eyawangula ekirabo ky’omuteebi asinze banne okulengera akatimba sizoni ewedde, atandise okusattiza abakungu ba Soana oluvannyuma lw'okugaana okuzza endagaano ye obuggya.
Olaki, eyateebera Soana ggoolo 15, akutte abatendesi ab’enjawulo omubabiro, ng’omu ku bo ye Jackson Mayanja, eyatendekako Cranes, nga kati atendeka ttiimu ya Kagera mu Tanzania,
“ Olaki alaze omutindo omulungi nga kati abulamu ebintu bitono nnyo okufuuka omuzannyi ow’amaanyi era nja kusobola okumufuula owakabi.” Mayanja bwe yagambye.
Nnannyini Soana, Smart Obedi, bakyali mu nteeseganya ne Olaki naye wakyaliwo obukwakkulizo bwe yabawa, wabula tebakotoggera muzannyi yenna ayagala okugenda mu ttiimu endala, singa abeera ayise mu makubo amatuufu


text:
Matayo Matthew
Chapter 20
1 Kubanga obwakabaka obw'omu ggulu bufaanana omuntu alina ennyumba ye, eyakeera enkya okupakasa abalimi balime mu lusuku lwe olw'emizabbibu.
2 Bwe yamala okulagaana n'abalimi eddinaali ey'olunaku olumu, n'abasindika mu lusuku lwe olw'emizabbibu.
3 N'afuluma essaawa nga ziri ssatu, n'alaba abalala nga bayimiridde mu katale nga tebaliiko kye bakola;
4 nabo n'abagamba nti Nammwe mugende mu lusuku olw'emizabbibu, nange nnaabaweera ekinaatuuka. Ne bagenda.
5 N'afuluma nate essaawa nga ziri mukaaga, era n'omwenda, n'akola bw'atyo.
6 N'afuluma essaawa nga ziri kkumi n'emu, n'asanga abalala nga bayimiridde; n'abagamba nti Kiki ekibayimiriza wano obudde okuziba nga temuliiko kye mukola?
7 Ne bamugamba nti Kubanga tewali muntu eyatupakasizza. N'abagamba nti Nammwe mugende mu lusuku olw'emizabbibu.
8 Obudde bwe bwawungeera, omwami w'olusuku olw'emizabbibu n'agamba omukoza we nti Bayite abalimi, obawe empeera, osookere ku b'oluvannyuma, okutuusa ku b'olubereberye.
9 N'ab'omu ssaawa ekkumi n'emu bwe bajja, ne baweebwa buli muntu eddinaali emu.
10 N'abo abaasooka bwe bajja, ne balowooza nti banaaweebwa okukirawo; naye nabo ne baweebwa buli muntu eddinaali emu.
11 Bwe baagiweebwa, ne beemulugunyiza omwami.
12 nga bagamba nti Bano ab'oluvannyuma bakoledde essaawa emu, n'obenkanya naffe, abaateganye enkya n'essana nga litwokya.
13 Naye n'addamu n'agamba omu ku abo nti Munnange, sikukoze bubi: tewalagaanye nange eddinaali emu?
14 Twala eyiyo, ogende; njagala okuwa ono ow'oluvannyuma nga ggwe.
15 Siyinza kukola byange nga bwe njagala? oba eriiso lyo bbi kubanga nze ndi mulungi?
16 Bwe batyo ab'oluvannyuma baliba ab'olubereberye, n'ab'olubereberye baliba ab'oluvannyuma.
17 Yesu bwe yali ng'ayambuka okugenda e Yerusaalemi, n'atwala abayigirizwa ekkumi n'ababiri kyama, n'abagambira mu kkubo nti
18 Laba, twambuka tugenda e Yerusaalemi; n'Omwana w'omuntu aliweebwayo mu bakabona abakulu n'abawandiisi; nabo balimusalira omusango okumutta,
19 era balimuwaayo mu b'amawanga okumuduulira, n'okumukuba, n'okumukomerera: n'alyoka azuukizibwa ku lunaku olw'okusatu.
20 Awo nnyina w'abaana ba Zebbedaayo n'ajja gy'ali, n'abaana be, n'amusinza, n'amusaba ekigambo.
21 N'amugamba nti Oyagala ki? N'amugamba nti Lagira abaana bange bano bombi batuule, omu ku mukono gwo ogwa ddyo, n'omulala ku mukono gwo ogwa kkono, mu bwakabaka bwo.
22 Naye Yesu n'addamu n'agamba nti Temumanyi kye musaba. Muyinza okunywa ku kikompe nze kye ŋŋenda okunywako? Ne bamugamba nti Tuyinza.
23 N'abagamba nti Ku kikompe kyange mulinywerako ddala: naye okutuula ku mukono gwange ogwa ddyo, ne ku mukono ogwa kkono, si nze nkugaba, wabula eri abo Kitange be yakuterekera.
24 Na bali ekkumi bwe baawulira, ne banyiigira ab'oluganda ababiri.
25 Naye Yesu n'abayita gy'ali, n'agamba nti Mumanyi ng'abaami b'amawanga babafuga, n'abakulu baabwe babatwala n'amaanyi.
26 Tekiibenga bwe kityo mu mmwe: naye buli ayagala okuba omukulu mu mmwe anaabanga muweereza wammwe:
27 na buli ayagala okuba ow'olubereberye mu mmwe anaabanga muddu wammwe:
28 nga Omwana w'omuntu bw'atajja kuweerezebwa, wabula okuweereza, n'okuwaayo obulamu bwe ekinunulo eky'abangi.
29 Bwe baali nga bafuluma mu Yeriko, ekibiina ekinene ne kimugoberera.
30 Laba, abazibe b'amaaso babiri abaali batudde ku mabbali g'ekkubo, bwe baawulira nti Yesu ayitawo, ne boogerera waggulu; nga bagamba nti Mukama waffe, tusaasire, omwana wa Dawudi.
31 Ekibiina ne kibaboggolera, okusirika: naye bo ne beeyongera okwogerera waggulu, nga bagamba nti Mukama waffe, tusaasire, omwana wa Dawudi.
32 Yesu n'ayimirira, n'abayita, n'agamba nti Mwagala mbakole ki?
33 Ne bamugamba nti Mukama waffe, amaaso gaffe gazibuke.
34 Yesu n'akwatibwa ekisa, n'akoma ku maaso gaabwe: amangu ago ne balaba, ne bamugoberera.


text:
2 Ebyomumirembe 2 Chronicles
Chapter 5
1 Bwe gutyo omulimu gwonna Sulemaani gwe yakola olw'ennyumba ya Mukama ne guggwaawo. Sulemaani n'ayingiza ebintu Dawudi kitaawe bye yawonga; effeeza ne zaabu n'ebintu byonna, n'abiteeka mu mawanika g'ennyumba ya Katonda.
2 Awo Sulemaani n'alyoka akuŋŋaanya abakadde ba Isiraeri n'emitwe gyonna egy'ebika, abakulu b'ennyumba za bakitaabwe ez'abaana ba Isiraeri, e Yerusaalemi, okulinnyisa essanduuko ey'endagaano ya Mukama okugiggya mu kibuga kya Dawudi, ye Sayuuni.
3 Abasajja bonna aba Isiraeri ne bakuŋŋaanira eri kabaka ku mbaga, eyabaawo mu mwezi ogw'omusanvu.
4 Awo abakadde bonna aba Isiraeri ne bajja, Abaleevi ne basitula essanduuko.
5 Ne balinnyisa essanduuko n'eweema ey'okusisinkanirangamu, n'ebintu byonna ebitukuvu ebyali mu Weema; ebyo bakabona Abaleevi ne babirinnyisa.
6 Kabaka Sulemaani n'ekibiina kyonna ekya Isiraeri abaali bakuŋŋaanidde gy'ali ne baba mu maaso g'essanduuko, nga bawaayo endiga n'ente, ezitagattika newakubadde okubalika obungi.
7 Awo bakabona ne bayingiza essanduuko ey'endagaano ya Mukama mu kifo kyayo, awayimibwa okwogera mu nnyumba, mu kifo ekitukuvu ennyo, wansi w'ebiwawaatiro bya bakerubi.
8 Kubanga bakerubi bayanjala ebiwawaatiro byabwe ku kifo ky'essanduuko, bakerubi ne babikka ku ssanduuko n'emisituliro gyayo waggulu.
9 N'emisituliro gyali miwanvu bwe gityo emisa gy'emisituliro n'okulaba n'agiraba ayima awali essanduuko mu maaso g'awayimibwa okwogera; naye n'atagiraba ayima ebweru: era ekyali eyo ne leero.
10 Temwali kintu mu ssanduuko wabula ebipande byombi Musa bye yateeka omwo ku Kolebu, Mukama bwe yalagaana endagaano n'abaana ba Isiraeri, we baava mu Misiri.
11 Awo olwatuuka bakabona bwe baamala okuva mu kifo ekitukuvu, (kubanga bakabona bonna abaali eyo baali beetukuzizza, so tebaakwata mpalo zaabwe;
12 era n'Abaleevi abayimbi, bonna, Asafu, Kemani, Yedusuni, ne batabani baabwe ne baganda baabwe, nga bambadde bafuta ennungi, nga balina ebitaasa n'entongooli n'ennanga, ne bayimirira ku nkomerero y'ekyoto ey'ebuvanjuba, era wamu nabo bakabona kikumi mu abiri nga bafuuwa amakondeere:)
13 awo olwatuuka abaafuuwa n'abayimbi nga bafaanana omu, okuwuliza eddoboozi erimu nga batendereza nga beebaza Mukama, era bwe baayimusa eddoboozi lyabwe n'amakondeere n'ebitaasa n'ebintu ebivuga, ne batendereza Mukama, nga boogera nti Kubanga mulungi; kubanga okusaasira kwe kubeerera emirembe gyonna: awo ennyumba n'eryoka ejjula ekire, ennyumba ya Mukama,
14 bakabona n'okuyinza ne batayinza kuyimirira okuweereza olw'ekire: kubanga ekitiibwa kya Mukama kyajjula ennyumba ya Katonda.


text:
2 Ebyomumirembe 2 Chronicles
Chapter 2
1 Awo Sulemaani n'ayagala okuzimbira erinnya lya Mukama ennyumba, n'ennyumba y'obwakabaka bwe.
2 Sulemaani n'ayawula abasajja obukumi musanvu, okwetikkanga emigugu, n'abasajja obukumi munaana abaatemanga ku nsozi, n'enkumi ssatu mu lukaaga okubalabiriranga.
3 Sulemaani n'atuma eri Kulamu kabaka w'e Ttuulo ng'ayogera nti Nga bwe wakolanga Dawudi kitange n'omuweereza emivule okuzimba ennyumba okubeera omwo, bw'otyo bw'oba okola nange.
4 Laba, nzimbira erinnya lya Mukama Katonda wange ennyumba okugiwonga eri ye, n'okwotereza mu maaso ge obubaane obw'eby'akaloosa ebiwoomerevu, n'olw'emigaati egitaggwaawo, n'olw'ebiweebwayo ebyokebwa enkya n'akawungeezi, ku ssabbiiti n'emyezi nga kye gijje giboneke ne ku mbaga ezaatekebwawo eza Mukama Katonda waffe. Kino kye kiragiro eky'emirembe gyonna eri Isiraeri.
5 N'ennyunba gye nzimba nnene: kubanga Katonda waffe mukulu okusinga bakatonda bonna.
6 Naye ani ayinza okumuzimbira ennyumba, kubanga eggulu n'eggulu erya waggulu taligyamu? nze nno nze ani mmuzimbire ennyumba, wabula okwoterezanga obubaane mu maaso ge?
7 Kale nno, mpeereza omusajja alina amagezi okukola omulimu ogwa zaabu, ne ffeeza n'ebikomo n'ebyuma, n'olugoye olw'effulungu n'olutwakaavu ne kaniki, era omutegeevu okukola enjola ez'engeri zonna, okuba awamu n'abasajja ab'amagezi abali nange mu Yuda ne mu Yerusaalemi, Dawudi kitange be yateekateeka.
8 Era mpeereza n'emivule n'emiberosi n'emitoogo ng'ogiggya ku Lebanooni: kubanga mmanyi ng'abaddu bo bategeevu okutema emiti ku Lebanooni; era, laba, abaddu bange banaabanga wamu n'abaddu bo,
9 okunteekerateekera emiti mingi: kubanga ennyumba gy'eŋŋenda okuzimba eriba nnene kitalo.
10 Era, laba, ndiwa abaddu bo, ababazzi abatema emiti, ebigero eby'eŋŋaano empuule obukumi bubiri, n'ebigero ebya sayiri obukumi bubiri, n'ebita eby'omwenge obukumi bubiri, n'ebita eby'amafuta obukumi bubiri.
11 Awo Kulamu kabaka w’e Ttuulo n'addamu ng'awandiika ebbaluwa n'agiweereza Sulemaani, nti Kubanga Mukama ayagala abantu be, kyeyava akufuula kabaka waabwe.
12 Era Kulamu n'ayogera nti Mukama Katonda wa Isiraeri yeebazibwe eyatonda eggulu n'ensi, awadde Dawudi kabaka omwana omutegeevu, eyaweebwa amagezi n'okumanya, agenda okuzimbira Mukama ennyumba n'okuzimbira obwakabaka bwe ennyumba.
13 Kaakano nno mpeerezza omusajja ow'amagezi eyaweebwa okutegeera, owa Kulamu kitange,
14 Omwana w'omukazi ow'oku bawala ba Ddaani, ne kitaawe yali musajja wa Ttuulo, ow'amagezi okukola omulimu ogwa zaabu n'ogwa ffeeza n'ogw'ebikomo n'ogw'ebyuma n'ogw'amayinja n'ogw'emiti n'ogw'engoye ez'effulungu ne kaniki ne bafuta ennungi n'engoye entwakaavu; era n'okwola enjola ez'engeri zonna, n'okugunja engeri yonna egunjibwa: alagirwe ekifo wamu n'abasajja bo ab'amagezi n'abasajja ab'amagezi aba mukama wange Dawudi kitaawo.
15 Kale nno, eŋŋaano ne sayiri, amafuta n'omwenge, mukama wange bye yayogerako; atume eri abaddu be:
16 naffe tulitema emiti ku Lebanooni, nga bw'olyagala obungi: era tuligireeti gy'oli nga tugikulula ku nnyanja ne tugituusa e Yopa; naawe oligirinnyisa e Yerusaalemi.
17 Awo Sulemaani n'abala bannaggwanga bonna abali mu nsi ya Isiraeri ng'okubala bwe kwali Dawudi kitaawe kwe yababala: ne walabika kasiriivu mu obukumi butaano mu enkumi ssatu mu lukaaga.
18 N'assaawo obukumi musanvu ku bo okwetikkanga emigugu, n'obukumi munaana abaatemanga ku nsozi n'abalabirizi enkumi ssatu mu lukaaga okukozanga abantu.


text:
2 Ebyomumirembe 2 Chronicles
Chapter 36
1 Awo abantu ab'omu nsi ne baddira Yekoyakaazi mutabani wa Yosiya ne bamufuula kabaka mu kifo kya kitaawe mu Yerusaalemi.
2 Yekoyakaazi yali yaakamaze emyaka amakumi abiri nu esatu bwe yatanula okufuga; n'afugira emyezi esatu mu Yerusaaemi.
3 Kabaka w'e Misiri n'amugoba ku ntebe e Yerusaalemi, n'aweesa ensi talanta eza ffeeza kikumi ne talanta eya zaabu.
4 Kabaka w'e Misiri n'afuula Eriyakimu muganda we kabaka wa Yuda ne Yerusaalemi, n'awaanyisa erinnya lye n'alifuula Yekoyakimu. Neeko n'atwala Yekoyakaazi muganda we n'amutwala e Misiri.
5 Yekoyakimu yali yaakamaze emyaka amakumi abiri mu etaano bwe yatanula okufuga; n'afugira emyaka kkumi na gumu mu Yerumalemi: n'akolanga ebyo ebyali mu maaso ga Mukama Katonda we ebibi.
6 Nebukadduneeza kabaka w'e Babulooni n'amutabaala, n'amusiba mu masamba okumutwala e Babulooni.
7 Era Nebukadduneeza n'atwala ku bintu eby'omu myumba ya Mukama e Babulooni, n'abiteeka mu yeekaalu ye e Babulooni.
8 Era ebikolwa ebirala byonna ebya Yekoyakimu n'emizizo gye gye yakolanga n'ebyo ebyalabika mu ye, laba, byawandiikibwa mu kitabo kya bassekabaka ba Isiraeri ne Yuda: Yekoyakini mutabani we n'amuddira mu bigere.
9 Yekoyakini yali yaakamaze emyaka munaana bwe yatanula okufuga; n'afugira emyezi esatu ko ennaku kkumi mu Yerusaalemi: n'akola ebyo ebyali mu maaso ga Mukama ebibi.
10 Awo omwaka bwe gwadda kabaka Nebukadduneeza n'atuma n'amuleeta e Babulooni wamu n'ebintu ebirungi eby'omu nnyumba ya Mukama, n'afuula Zeddekiya muganda we kabaka wa Yuda ne Yerusaalemi.
11 Zeddekiya yali yaakamaze emyaka amakumi abiri mu gumu bwe yatanula okufuga; n'afugira emyaka kkumi na gumu mu Yerusaalemi:
12 n'akola ebyo ebyali mu maaso ga Mukama Katonda we ebibi; teyeetoowaza mu maaso ga Yeremiya nnabbi ng'ayogera ebiva mu kamwa ka Mukama.
13 Era n'ajeemera kabaka Nebukadduneeza eyali amulayizza Katonda: naye n'akakanyaza ensingo ye n'akalubya omutima gwe obutakyukira Mukama Katonda wa Isiraeri.
14 Era nate abakulu bonna aba bakabona n'abantu ne basobya nnyo okugobereranga emizizo gyonna egy'ab'amawanga; ne bagwagwawaza ennyumba ya Mukama gye yatukuza mu Yerusaalemi.
15 Mukama Katonda wa bajjajjaabwe n'abatumiranga mu babaka be, ng'agolokoka mu makya n'atuma; kubanga yasaasira abantu be n'ekifo mw'abeera:
16 naye ne baduuliranga ababaka ba Katonda ne banyoomanga ebigambo bye ne basekereranga bannabbi be okutuusa obusungu bwa Mukama lwe bwabaawo eri abantu be, ne watabaawo kuwona.
17 Kyeyava abaleetako kabaka w'Abakaludaaya, n'attira abalenzi baabwe n'ekitala mu nnyumba ey'ekigwa kyabwe, ne batasaasira mulenzi newakubadde omuwala, omukadde newakubadde akootakoota: bonna yabagabula mu mukono gwe.
18 N'ebintu byonna eby'omu nnyumba ya Katonda, ebikulu n'ebito, n'eby'obugagga eby'omu nnyumba ya Mukama n'eby'obugagga bya kabaka n'eby'abakulu be; ebyo byonna n'abireeta e Babulooni.
19 Ne bookya ennyumba ya Katonda ne bamenyaamenya bbugwe wa Yerusaalemi, ne bookya omuliro amayumba gaamu gonna, ne bazikiriza ebintu byamu byonna ebirungi.
20 N'abo abaali bawonye ekitala n'abatwala e Babulooni; ne baba baddu eri ye n'eri batabani be okutuusa ku kufuga kw'obwakabaka bw'Obuperusi:
21 okutuukiriza ekigambo kya Mukama mu kamwa ka Yeremiya okutuusa ensi lwe yasanyukira ssabbiiti zaayo: kubanga ennaku zonna ze yazikira yakwata ssabbiiti; okuweza emyaka nsanvu.
22 Awo mu mwaka ogw'olubereberye ogwa Kuulo kabaka w'e Buperusi, ekigambo kya Mukama mu kamwa ka Yeremiya kituukirire, Mukama n'akubiriza omwoyo gwa Kuulo kabaka w'e Buperusi, n'okulangira n'alangira okubuna obwakabaka bwe bwonna, n'okuwandiika n'abiwandiika ng'ayogera nti
23 Bw'atyo bw'ayogera Kuulo kabaka w'e Buperusi nti Obwakabaka bwonna obw'omu nsi Mukama Katanda w'eggulu abumpadde; era ankuutidde okumuzimbira ennyumba mu Yerusaalemi ekiri mu Yuda. Buli ali mu mmwe ku bantu be bonna, Mukama Katonda we abeere naye, ayambuke.


text:
Matayo Matthew
Chapter 17
1 Ennaku omukaaga bwe zaayitawo Yesu n'atwala Peetero ne Yakobo ne Yokaana muganda we, n'abalinnyisa ku lusozi oluwanvu bokka:
2 n'afuusibwa mu maaso gaabwe: amaaso ge ne gamasamasa ng'enjuba, ebyambalo bye ne bitukula ng'omusana.
3 Laba, Musa ne Eriya ne babalabikira nga boogera naye.
4 Peetero n'addamu n'agamba Yesu nti Mukama wange, kirungi ffe okubeera wano: bw'oyagala, nnaazimba wano ensiisira ssatu; emu yiyo, n'endala ya Musa, n'endala ya Eriya.
5 Bwe yali ng'akyayogera, laba, ekire ekimasamasa ne kibasiikiriza: laba, eddoboozi ne liva mu kire, nga ligamba nti Ono ye Mwana wange gwe njagala, gwe nsanyukira ennyo; mumuwulire.
6 Abayigirizwa bwe baaliwulira, ne bagwa nga beevuunise, ne batya nnyo.
7 Yesu n'ajja n'abakomako n'agamba nti Muyimuke, temutya.
8 Ne bayimusa amaaso gaabwe, ne batalaba muntu, wabula Yesu yekka.
9 Bwe baali nga bakka ku lusozi, Yesu n'abalagira ng'agamba nti Temubuulirako muntu bye mwolesebbwa, okutuusa Omwana w'omuntu lw'alimala okuzuukira mu bafu.
10 Abayigirizwa be ne bamubuuza, ne bagamba nti Kale kiki ekigambya abawandiisi nti Eriya kimugwanidde okusooka okujja?
11 N'addamu n'agamba nti Eriya ajja ddala, alirongoosa byonna:
12 naye mbagamba nti Eriya amaze okujja, nabo tebaamumanya, naye baamukola bwe baayagala. Bw'atyo n'Omwana w'omuntu alibonyaabonyezebwa bo.
13 Awo abayigirizwa ne bategeera nti yayogera nabo ku Yokaana Omubatiza.
14 Bwe baatuuka eri ekibiina, omuntu n'ajja gy'ali, n'amufukaamirira, ng'agamba nti
15 Mukama wange, musaasire omwana wange: kubanga agwa ensimbu, zimubonyaabonya nnyo: kubanga emirundi mingi ng'agwa mu muliro, era emirundi mingi mu mazzi.
16 Ne mmuleetera abayigirizwa bo, ne batayinza kumuwonya.
17 Yesu n'addamu n'agamba nti Mmwe ab'emirembe egitakkiriza emikyamu, ndituusa wa okubeera nammwe? ndituusa wa okubagumiikiriza? mumundeetere wano.
18 Yesu n'amuboggolera; dayimooni n'amuvaako: omulenzi n'awona okuva mu kiseera ekyo.
19 Awo abayigirizwa ne bajja eri Yesu kyama, ne bagamba nti Kiki ekitulobedde ffe okuyinza okumugoba?
20 N'abagamba nti Olw'okukkiriza kwammwe okuba okutono: kubanga ddala mbagamba nti Singa mulina okukkiriza okwenkana ng'akaweke ka kaladaali, bwe muligamba olusozi luno nti Vaawo wano genda wali; kale luligenda; so singa tewali kigambo kye mutayinza.
21 Naye kyokka eky'engeri eno tekiyinza kuvaawo awatali kusaba na kusiiba.
22 Bwe baali nga bakyatudde e Ggaliraaya, Yesu n'abagamba nti Omwana w'omuntu agenda kuweebwayo mu mikono gy'abantu;
23 balimutta, ne ku lunaku olw'okusatu alizuukizibwa. Ne banakuwala nnyo.
24 Bwe baatuuka e Kaperunawumu, abantu abasolooza ediderakima ne bajja eri Peetero, ne bagamba nti Mukama wammwe tawa diderakima?
25 N'agamba nti Awa. Bwe yayingira mu nju, Yesu n'amwesooka ng'agamba nti Olowooza otya, Simooni? Bakabaka b'ensi bawooza oba basolooza bantu ki? baana baabwe nantiki bannaggwanga?
26 N'agamba nti Bannaggwanga. Yesu n'amugamba nti Kale abaana ba ddembe.
27 Naye, tuleme okubasittaza, genda ku nnyanja, osuule eddobo, onnyulule ekyennyanja ekinaasooka okubbulukuka; bw'onooyasamya akamwa kaakyo, onoolabamu esutateri: otwale eyo, ogibawe ku bwange ne ku bubwo.


text:
Kibaluma – Juliana
Intro
Nakula nga nty’ebigambo, nga sagala ny’olugambo
Nga enyombo sizikomboza, nga n’ekyo ne maama anjulira
Naye abantu bansobedde, Juliana bantabudde
Negwewali omanyi edda, okukyusa tekitwaala budde
Chorus
Kasit’oyambuka (Kibaluma)
Buli kalungi kofuna (Kibaluma)
Batya ny’okubaleka, ye fitina eyo gyolaba
Verse 1
Woba bubi tebakuba bubi, atte bwofuna wolaba ababi
Nebwoba tolina nsobi, tekibagaana kukufuula kabi
Abo abatunula tebaba balabi, baba basinga waduyi kabisa
Nakola musango ki gwe tunula, okujjako okwekolerera
(Chorus) X2
Verse 2
Kabogere, atte nabagambaki abafuwa endere
Essanyu lyabwe kulaba nti webalifunira wendek’esanyu
Nababuuka nze, tebakyankaabya
Nababuuka nze, tebakyanyiiza
Banange nali nkoze eyali anyirira
Banange nakaaba nakaaba nenkoowa
Abantu abo baveko, abantu abo baveko
Abantu bakwe nyo
Kibaluma, kibaluma, kibaluma X2
(Chorus)
LIKE THESE LYRICS?
THEN PLAY THE SONG!
Posted on June 25, 2012, in AfroPop and tagged juliana kanyomozi, juliana kanyomozi lyrics, kibaluma lyrics by juliana, lyrics, ugandan lyrics, ugandan music lyrics, ugandan song lyrics. Bookmark the permalink. Leave a comment.


text:
TOLABA ensi okufa empeke, naye kyali tekiwulirwangako Omunyankole okugobaganya Omuganda nti ‘Toddanga ewaffe’.
Weewaawo Abanyoro baali bawalagganyeeko n’Abaganda naye Abanyankole n’Abaganda babadde bamukwano.
Awo nno, kye kivudde kyanaamiriza n’amatu Abaganda n’abemikwano abali mu Ankole bwe bayise Katikkiro Mayigaagende abakyalireko mu Ankole bamukwase n’etoffaali ly’okuzimba Amasiro g’e Kasubi ate ne wabaawo Abanyankole abafuguma n’okuwera enkolokooto obugenyi obwo okubulinnyamu eggere.
Sso nno nga n’ekya Buganda okubeera abangi batyo mu Ankole kyava ku mukwano n’enkolagana eyaliwo wakati w’Obwakabaka bwa Buganda n’Obugabe bwa Ankole.
Mbagute eyali Katikkiro wa Ankole ng’asinziira mu nkolagana eyo ennungi yeeyasaba Kabaka wa Buganda abaweereze Abaganda batendeke Ankole mu nfuga ya Federo ey’emiruka, amagombolola, n’amasaza eyayatuukiriza ennyo Obwakabaka bwa Buganda.
Okuva olwo Abaganda baasigalira ddala mu Ankole era eyo gye bazaalidde abaana na ba Mutaasa Kafeero kati abakoze entegeka ez’okukwasiza ku Katikkiro wa Buganda ayongere okunyweeza omukwano n’enkolagana ya Ankole ne Buganda.
Ensi yafa empeke ne kituuka nti buli kintu kiyingizibwamu ebyobufuzi kifuuke eky’ennyombo n’okusika omugwa.
Kale lwaki ab’ettima bayingizza ebyobufuzi mu nkolagana y’Abanyankole n’Abaganda eri ku by’ennono n’ebyobuwangwa olwo nayo efaafaagane nabo badde mu kuwalaggana?
Ye Mzee Zedde, nga alabye ennaku! Kale Katikkiro Mayiga omusimbira otya ekkuuli omwonoonere obugenyi bw’e Mbarara sso nga n’Abalangira n’Abambejja Kabaka be yazaala mu Ankole mu nkolagana ey’omukwano bali awo batunula?
Nedda bagundi mulimba okukyala kwa Mayiga mukuggya mu ebyobufuzi byammwe eby’okuneneng’ana n’okusiigang’ana ebitoomi. Leka abava mu Ankole nabo beetabe mu bujjuvu mu kuwaayo ettoffaali ery’okuzimba n’okuzzaawo ekkula ly’Amasiro g’e Kasubi liweese Buganda yonna ettuttumu.
Ekyo kibi ki? Ye “ttabu gaani’, Katikkiro Mayiga okwanirizibwa e Mbarara? Vva ku bigambo!


text:
Ekyamateeka Deuteronomy
Chapter 8
1 Ekiragiro kyonna kye nkulagira leero munaakikwatanga okukikola, mulyoke mubenga abalamu, mwalenga, muyingire mulye ensi Mukama gye yalayirira bajjajja bammwe.
2 Era onojjukiranga olugendo lwonna Mukama Katonda wo lwe yakutambuliza emyaka gino amakumi ana mu ddungu, akutoowaze, akukeme, okumanya ebyali mu mutima gwo, oba ng'ogenda okwekuumanga ebiragiro bye oba si weewaawo.
3 N'akutoowaza, n'akulumya enjala, n'akuliisa emmaanu, gye wali tomanyi, so ne bajjajja bo tebagimanyanga; akutegeeze ng'omuntu taba mulamu na mmere yokka, naye olwa buli ekiva mu kamwa ka Mukama omuntu kyava aba omulamu.
4 Ebyambalo byo tebyakaddiyiranga ku ggwe, so n'ekigere kyo tekyazimbanga, emyaka gino amakumi ana.
5 Era onoolowoozanga mu mutima gwo ng'omuntu nga bw'akangavvula omwana we, bw'atyo Mukama Katonda wo bw'akukangavvula ggwe.
6 Era oneekuumanga ebiragiro bya Mukama Katonda wo, okutambuliranga mu makubo ge, n’okumutyanga.
7 Kubanga Mukama Katonda wo akuyingiza mu nsi ennungi, ensi ey'emigga gy'amazzi, ey'enzizi n'ebidiba, agakulukutira mu biwonvu ne ku nsozi;
8 ensi ey'eŋŋaano ne sayiri; n'emizabbibu n'emitiini n’emikomamawanga;
9 ensi mw'onooliiranga emmere n'etebula, toobengako ky'obulwa omwo; ensi amayinja gaayo kyuma, ne mu nsozi zaayo oyinza okusima ebikomo.
10 Era onoolyaaga n'okkuta, ne weebaza Mukama Katonda wo olw'ensi ennungi gye yakuwa.
11 Weekuumenga oleme okwerabira Mukama Katonda wo, obuteekuumanga biragiro bye n'emisango gye n'amateeka ge bye nkulagira leero:
12 bw'onoomalanga okulya n'okkuta, era ng'omaze okuzimba ennyumba ennungi n'okutuula omwo;
13 era ente zo n’embuzi zo nga zaaze, n'effeeza yo ne zaabu yo nga zaaze, ne byonna by'olina nga byaze;
14 kale omutima gwo gulemenga okugulumizibwa, ne weerabira Mukama Katonda wo, eyakuggya mu nsi y'e Misiri, mu nnyumba y'obuddu;
15 eyakuyisa mu ddungu eddene era ery'entiisa, omwali emisota egy'omuliro n’enjaba ez'obusagwa, n'ettaka erirumwa ennyonta awatali mazzi; eyakuggira amazzi mu lwazi olw'embaalebaale;
16 eyakuliisiza mu ddungu emmaanu, bajjajja bo gye batamanyanga; akutoowaze, akukeme, akukole bulungi ku nkomerero yo:
17 era olemenga okwogera mu mutima gwo nti Obuyinza bwange n’amaanyi g'omukono gwange bye binfunidde obugagga buno.
18 Naye onojjukiraaga Mukama Katonda wo, kubanga oyo yakuwa obuyinza okufuna obugagga; anyweze endagaano ye gye yalayirira bajjajja bo, nga leero.
19 Awo olunaatuukanga, bw'oneerabiranga Mukama Katonda wo n'ogoberera bakatonda abalala n'obaweereza n'obasinza, mbategeeza leero nga temuulemenga kuzikirira.
20 Ng'amawanga Mukama g'azikiriza mu maaso gammwe, bwe munaazikiriranga bwe mutyo; kubanga temwakkiriza kuwulira ddoboozi lya Mukama Katonda wammwe.


text:
Empapula eziriko enyunzi ezigguka ku Bulaaya
Zino z'empapula eziriko enyunzi ezigguka ku Bulaaya:Laga (50 ezikulembera | 50 eziddako) (20 | 50 | 100 | 250 | 500).
- Isilandi (← Empapula eziriko enyunzi ezigguka ku luno)
- Girimane (← Empapula eziriko enyunzi ezigguka ku luno)
- Finilandi (← Empapula eziriko enyunzi ezigguka ku luno)
- Napooleon Bonapat (← Empapula eziriko enyunzi ezigguka ku luno)
- Rwasha (← Empapula eziriko enyunzi ezigguka ku luno)
- Swiiden (← Empapula eziriko enyunzi ezigguka ku luno)
- Denimaaka (← Empapula eziriko enyunzi ezigguka ku luno)
- Yitale (← Empapula eziriko enyunzi ezigguka ku luno)
- Bupoolo (← Empapula eziriko enyunzi ezigguka ku luno)
- Buyonaani (← Empapula eziriko enyunzi ezigguka ku luno)
- Lithueenia (← Empapula eziriko enyunzi ezigguka ku luno)
- Buturuki (← Empapula eziriko enyunzi ezigguka ku luno)


text:
Bya HANNINGTON NKALUBO NE PADDY BUKENYA
OMUKULU w’essomero lya Old Kampala P/S abuuse mu bbaasi ebadde ku misinde n’agwa mu luguudo wakati n’afi irawo nga kigambibwa nti yabadde n’ebizibu awaka.
Omugenzi Arourd Ntungwa, 54, yesse mu kiro ekyakeesezza olwa Mmande bw yabadde ava e Ibanda. Yabadde atambulira mu bbaasi ya kkampuni ya Global nnamba UAT 754U.
Abaabadde naye mu bbaasi bagamba nti baatandise okumulaba e Mbarara ng’alinga alina ekizibu ku mutwe .
“Yabadde atuula asituka nga bw’agula omwenge n’okukaaba. Buli bbaasi bwe yayongedde okudduka ng’ayimuka n’okulaga nti alina ebimutawaanya,” omusaabaze eyasabye amannya gasirikirwe bwe yagambye.
N’ategeezezza nti byonna bye yabadde akola nga talina gw’anyega kyokka nga yeeraliikiriza abaabadde bamutudde okumpi.
Yalabirizza nga bbaasi edduka bulungi era ng’abasaabaze bonna basirise nga n’abasinga beebase n’aggulawo eddirisa okwabadde omutto mwe yabadde atudde n’abuuka.
Yabuukidde Mpambire n’ayita mu ddirisa n’agwa ebweru ku koolaasi. Yayatise omutwe n’okumenyeka okugulu. Bbaasi yagenze okuyimirira bamuyoole nga yakaze dda.
Omuwandiisi mu ofi isi y’omugenzi, Suzan Nakato yagambye nti omugenzi abadde yagenda mu kyalo ku Lwomukaaga.
“Yatugamba nti maama we mulwadde gwe yali agenze okulaba . Tetumanyi kyamutabudde okuwulira nti yafudde era tunoonyereza engeri akabenje gye kazzeemu,” Nakato bwe yagambye.
Ab’oluganda lwa Ntungwa baagaanye okwogera ku mbeera y’omugenzi yonna . Wabula waabaddewo ebigambibwa nti yabadde n’ebizibu awaka .
Akulira poliisi y’ebidduka mu kitundu kya Katonga, Abdul Kalid Gamal yagambye nti bambega baabwe banoonyereza entabwe kwe yavudde okwetta.


text:
Bya FAHAMI WASSWA
OMUNTU bw’agenda e Mecca okukola Hijja, aba atuukirizza empagi y’Obusiraamu eyookutaano. Emikolo gyonna egikolebwa gibeera gya kwenenya era aba avuddeyo akomawo ng’alinga mwana muto.
Ebyembi, abasinga Hijja zaabwe zifa olw’ensonga ez’enjawulo.
Sheikh Harunah Jafari Imaam ku muzigiti e Nakasero agamba nti Nabbi Muhammad (S.A.W) yagamba nti omuntu bw’agenda okukola Hijja n’akomawo n’atakola bya bwonoonefu abeera nga maama we bwe yamuzaala amakulu nti tabaako zzambi lyonna.
Omuntu ayinza okuyita mu mikolo gyonna nga ne ssente ezaamutwala yaziggya mu makubo matuufu wabula Hijja ye n’efa ng’akomyewo kuno.
Ebyonoona Hijja:
1 Ogenderera ebikujjuko: Mu Busiraamu ebikujjuko ebikkirizibwa kwe kuyita abantu bakusanyukireko n’obabuulirira ku kulongoosa mu kkubo lya Allah n’obagabula bw’oba n’obusobozi. Naye ekibi kwe kutandika okukuba endongo n’okuzina nga weekulisa ekkubo.
2 Obutateekamu kabandabe. Nabbi Muhammad (S.A.W) yagamba nti omuntu yenna bw’akola omulimu ng’anoonya okusiimibwa abantu, Allah agumuddiza. Era gumu ku miteeko gy’okugatta ku Allah.
3 Obuteegulumiza: Abantu abava ku Hijja batera okuyisibwa nga aba waggulu ennyo abantu ne batuuka n’okwagala okubasinza. Okwegulumizza kimu ku bintu ebinyiiza Allah era oli bw’akikola abeera nga eyeefudde Allah.
4 Obutadiibuudda byakulya ne ssente. Kirungi okugabula abantu naye tosaanye kukola mu ngeri ya kweraga abantu balye emmere ebaleme ate ogiyiwe.
5 Okwewala ennyaniriza ennyiiza Allah. Abantu abamu bagenda baggwa mu kifuba kya buli muntu sso nga mu Busiraamu omusajja takkirizibwa kugwa mu kifuba kya mukyala atamuzira era n’omukyala bw’atyo.
Nabbi Muhammad (S.A.W) yabuuza Baswahabah nti kiki ekirungi eri abakyala? Bonna baalemwa okumuddamu wabula Ali (A.S) bwe yaddayo n’abuuza Fatuma yamuddamu nti be basajja n’abakyala obutetabika obutalekaayo swalah, ebiseera ebimu abantu basanyuka ne beerabira okusaala. Buli muntu bw’atasaala omusango Allah aguteeka kw’oyo eyateeseteese.
Obutaddamu kukola mazambi ge weenenyezza ng’oli mu Hijja ng’okola Allah by’agaana naddala okumugattako (Shiriki) Hijja ebeera emu bw’ogyonoona ne bw’oddayo obeera okola Umurah. Noolwekyo buli oyo Allah gwe yasaasidde n’atuuka ku nju ye asaanye okwekuuma amazambi.


text:
Isaaya Isaiah
Chapter 41
1 Musirike mu maaso gange, mmwe ebizinga, amawanga gaddemu obuggya amaanyi gaabwe: basembere; balyoke boogere: tusembere wamu eri omusango.
2 Ani ayimusizza omuntu ava ebuvanjuba, gw'ayita mu butuukirivu okujja ku kigere kye? agaba amawanga mu maaso ge, era amufuza bakabaka; abawa ekitala kye ng'enfuufu, ng'ebisasiro ebikuŋŋunsibwa eri omutego gwe.
3 Abagoba n'ayitawo mirembe; ayita mu kkubo ly'atayitangamu n'ebigere bye.
4 Ani eyakireeta eyakikola, ng'ayita emirembe okuva ku lubereberye? Nze Mukama ow'olubereberye era ow'enkonerero, nze wuuyo.
5 Ebizinga byalaba ne bitya; enkomerero z'ensi zaakankana: baasembera ne bajja.
6 Baayamba buli muntu muliraanwa we; buli muntu n'agamba muganda we nti Guma omwoyo.
7 Awo omubazzi n'agumya omwoyo omuweesi wa zaabu, n'oyo asennyenta n'ennyondo n'agumya oyo akuba ku luyijja, ng'ayogera ku kyuma ekigatta nti Kirungi: n'akikomerera n'enninga kireme okusagaasagana.
8 Naye ggwe, Isiraeri, omuddu wange, Yakobo gwe nnalonda, ezzadde lya Ibulayimu mukwano gwange;
9 gwe nnakwatako okuva ku nkomerero z'ensi ne nkuyita okukuggya mu nsonda zaayo, ne nkugamba nti Ggwe muddu wange, nakulonda so sikusuulanga;
10 totya, kubanga nze ndi wamu naawe; tokeŋŋentererwa, kubanga nze Katonda wo: naakuwanga amaanyi; weewaawo, naakuyambanga; weewaawo, naakuwaniriranga n'omukono ogwa ddyo ogw'obutuukirivu bwange.
11 Laba, abo bonna abakusunguwalidde balikwatibwa ensonyi baliswazibwa: abo abawakana naawe baliba nga si kintu, era balibula.
12 Olibanoonya so tolibalaba abo abakuziyiza: abo abalwana naawe baliba nga si kintu era ng'ekirerya.
13 Kubanga nze Mukama Katonda wo naakwatanga ku mukono gwo ogwa ddyo nga nkugamba nti Totya; nze naakuyambanga.
14 Totya, ggwe olusiriŋŋanyi Yakobo, nammwe abasajja ba Isiraeri; nze naakuyambanga, bw'ayogera Mukama, era Omutukuvu wa Isiraeri ye mununuzi wo.
15 Laba, ndikufuula ekintu ekiwuula ekiggya eky'obwogi ekirina amannyo: ggwe oliwuula ensozi, n'oziseera ddala, n'ofuula obusozi okuba ng'ebisusunku.
16 Oliziwujja, empewo n'ezifuumuula, embuyaga ez'akazimu ne zizisaasaanya: naawe olisanyukira Mukama, olyenyumiririza Omutukuvu wa Isiraeri.
17 Abaavu n'abatalina kintu banoonya amazzi so nga tewali, olulimi lwabwe ne lulakasira; nze Mukama ndibaddamu, nze Katonda wa Isiraeri siribaleka.
18 Ndizibikula emigga ku nsozi ez'obweru n'ensulo wakati mu biwonvu: ndifuula olukoola ekidiba ky'amazzi, n'ettaka ekkalu okuba enzizi z'amazzi.
19 Ndisimba mu lukoola omuvule n'omusita n'omumwanyi n'omuzeyituuni; nditeeka mu ddungu enfugo n'omuyovu ne namukago wamu:
20 balabe, bamanye, balowooze, bategeere wamu ng'omukono gwa Mukama gwe gukoze kino, era nga Omutukuvu wa Isiraeri ye akitonze.
21 Muleete ensonga yammwe, bw'ayogera Mukama; mwolese ensonga zammwe ez'amaanyi, bw'ayogera Kabaka wa Yakobo.
22 Bazireete, batubuulire ebigenda okubaawo: mubuulire ebyasooka okubaawo bwe biri, tubirowooze tutegeere enkomerero yaabyo ey'oluvannyuma; oba mutulage ebigenda okujja.
23 Mubuulire ebigambo ebijja okubaawo oluvannyuma, tulyoke tutegeere nga muli bakatonda: weewaawo, mukole obulungi oba mukole obubi tukeŋŋentererwe tukirabire wamu.
24 Laba, temuliiko gye muva, so n'omulimu gwammwe teguliiko gye guva: oyo abalonda wa muzizo.
25 Nnyimusizza omuntu ava obukiika obwa kkono, era atuuse; okuva ebuvanjuba omuntu ayita erinnya lyange: era alijja ku bafuga nga ku ttaka, era ng'omubumbi bw'asamba ebbumba.
26 Ani eyakibuulira okuva ku lubereberye tulyoke tumanye? era mu biro eby'edda tulyoke twogere nti Mutuukirivu? weewaawo, tewali abuulira, weewaawo, tewali alaga, weewaawo, tewali awulira ebigambo byammwe.
27 Ndisooka okugamba Sayuuni nti Balabe, balabe; era ndiwa Yerusaalemi omuntu aleeta ebigambo ebirungi.
28 Era bwe ntunula, tewali muntu; mu bo bennyini temuli ateesa ebigambo, ayinza okwanukula ekigambo bwe mbabuuza.
29 Laba, bo bonna emirimu gyabwe birerya so si kintu: ebifaananyi byabwe ebyole mpewo na kwetabula.


text:
Malaki Malachi
Chapter 2
1 Kale nno, mmwe bakabona, ekiragiro kino kyammwe.
2 Bwe mutakkirize kuwulira era bwe mutakkirize kukissa ku mwoyo okuwa erinnya lyange ekitiibwa, bw'ayogera Mukama w'eggye, kale ndiweereza ku mmwe ekikolimo ekyo, era ndikolimira emikisa gyammwe: weewaawo, mmaze okugikolimira, kubanga temukissa ku mwoyo.
3 Laba, ndinenya ensigo ku lwammwe, era ndisiiga obusa ku maaso gammwe,obusa obwa ssaddaaka zammwe; nammwe muliggibwawo wamu nabwo.
4 Awo mulimanya nga nze nnaweereza ekiragiro kino gye muli, endagaano yange ebeere ne Leevi, bw'ayogera Mukama w'eggye.
5 Endagaano yange yabanga naye ey'obulamu n'emirembe; era nnabimuwa ebyo alyoke atye, n'antya n'atekemukira erinnya lyange.
6 Etteeka ery'amazima lyabanga mu kamwa ke, so n'obutali butuukirivu tebwalabika mu mimwa gye: yatambulanga nange mu mirembe n'obugolokofu, n'akyusanga bangi okuleka obutali butuukirivu.
7 Kubanga emimwa gya kabona gyandinywezezza okumanya, era bandinoonyezza amateeka mu kamwa ke: kubanga ye mubaka wa Mukama w'eggye.
8 Naye mmwe mukyuse mukyamye mu kkubo; musittazizza bangi mu mateeka; mwonoonye endagaano ya Leevi, bw'ayogera Mukama w'eggye.
9 Nange kyenvudde mbafuula abanyoomebwa abataliimu ka buntu mu maaso g'abantu bonna, nga bwe mutakwata makubo gange naye ne mussaayo omwoyo eri amaaso g'abantu mu mateeka.
10 Fenna tetulina kitaffe omu? Si Katonda omu eyatutonda? tukuusizakuusiza ki buli muntu muganda we, nga twonoona endagaano ya bajjajjaffe?
11 Yuda akuusizzakuusizza, era bakola eky'omuzizo mu Isiraeri ne mu Yerusaalemi: kubanga Yuda ayonoonye obutukuvu bwa Mukama bw'ayagala, era awasizza omuwala wa katonda omunnaggwanga.
12 Akola bw'atyo Mukama alimuzikiririza oyo azuukuka n'oyo ayitaba, okuva mu weema za Yakobo, n'oyo awaayo ekiweebwayo , eri Mukama w'eggye:
13 Era na kino nakyo mukikola: mubikka ekyoto kya Mukama amaziga n'okukaaba n'okussa ebikkowe, n'okussaayo n'atassaayo nate mwoyo eri ekiweebwayo so takikkiriza mu mukono gwammwe ng'asiimye.
14 Kubanga Mukama yabanga mujulirwa eri ggwe n'eri omukazi ow'omu buvubuka bwo, gwe wakuusakuusa, newakubadde nga ye munno era omukazi gwe walagaana naye endagaano.
15 Era teyakola omu? newakubadde ng'alina omwoyo ogwafikkawo? Era yakolera ki omu? Yali anoonya ezzadde eriritya Katonda. Kale mwekuumenga omwoyo gwammwe, so tewabangawo akuusakuusa omukazi ow'omu buvubuka bwe.
16 Kubanga nkyawa okugoba abakazi, bw'ayogera Mukama Katonda wa Isiraeri, n'oyo abikka ekyambalo kye n'ekyejo, bw'ayogera Mukama w'eggye: kale mwekuumenga omwoyo gwammwe muleme okukuusakuusanga.
17 Mwakooya Mukama n'ebigambo byammwe. Era naye mwogera nti Twamukooya tutya? Kubanga mwogera nti Buli muntu akola obubi aba mulungi mu maaso ga Mukama, era abasanyukira; oba Katonda nnannyini musango ali ludda wa?


text:
1 Bassekabaka 1 Kings
Chapter 14
1 Awo mu biro ebyo Abiya mutabani wa Yerobowaamu n'alwala.
2 Yerobowaamu n'agamba mukazi we nti Golokoka, nkwegayiridde weefuule oleme okumanyibwa nga ggwe mukazi wa Yerobowaamu: ogende e Siiro; laba, Akiya nnabbi ali eyo eyanjogerako nga ndiba kabaka w'abantu bano.
3 Era twala wamu naawe emigaati kkumi n'egy'empewere n'ensumbi ey'omubisi gw'enjuki, ogende gy'ali: ye alikubuulira omwana bw'aliba.
4 Awo muka Yerobowaamu n'akola bw'atyo, n'agolokoka n'agenda e Siiro n'ajja mu nnyumba ya Akiya. Era Akiya teyayinza kulaba; kubanga amaaso ge gaali gayimbadde olw'obukadde bwe.
5 Awo Mukama n'agamba Akiya nti Laba, muka Yerobowaamu ajja okukubuuza ebya mutabani we; kubanga alwadde: bw'oti bw'oti bw'onoomugamba: kubanga olunaatuuka bw'anaayingira, aneefuula okuba omukazi omulala.
6 Awo olwatuuka Akiya bwe yawulira enswagiro z'ebigere bye ng'ayingira mu luggi, n'ayogera nti Yingira, ggwe muka Yerobowaamu; lwaki okwefuula okuba omulala? kubanga ntumiddwa gy'oli n'ebigambo ebizito.
7 Genda obuulire Yerobowaamu nti Bw'atyo bw'ayogera Mukama Katonda wa Isiraeri nti Kubanga nakugulumiza nga nkuggya mu bantu, ne nkufuula omukulu w'abantu bange Isiraeri,
8 ne njuza mu bwakabaka nga mbuggya ku nnyumba ya Dawudi ne mbukuwa ggwe: era naye tobadde ng'omuddu wange Dawudi eyakwatanga ebiragiro byange era eyangoberera n'omutima gwe gwonna okukola ekyo kyokka ekyali mu maaso gange ekirungi;
9 naye okoze ekibi okusinga bonna abaakusooka n'ogenda ne weekolera bakatonda abalala n'ebifaananyi ebisaanuuse okunsunguwaza, n'onsuula ennyuma w'amabega go:
10 kale, laba, kyendiva ndeeta ekibi ku nnyumba ya Yerobowaamu era ndimalawo buli mwana ow'obulenzi eri Yerobowaamu, asibiddwa era n'atasibiddwa mu Isiraeri, era ndyerera ddala ennyumba ya Yerobowaamu ng'omuntu bw'ayera obusa n'okuggwaawo ne buggwaawo bwonna.
11 Owa Yerobowaamu anaafiiranga mu kibuga embwa zinaamulyanga; n'oyo anaafiiranga ku ttale ennyonyi ez'omu bbanga zinaamulyanga: kubanga Mukama akyogedde.
12 Kale golokoka ogende mu nnyumba yo: ebigere byo bwe binaayingira mu kibuga, omwana anaafa.
13 Kale Isiraeri yenna balimukungubagira ne bamuziika; kubanga ku ba Yerobowaamu oyo yekka ye alituuka mu ntaana: kubanga mu ye mulabise ekigambo ekirungi eri Mukama Katonda wa Isiraeri mu nnyumba ya Yerobowaamu.
14 Era nate Mukama alyeyimusiza kabaka wa Isiraeri alimalawo ennyumba ya Yerobowaamu ku lunaku olwo: naye njogedde ntya? kaakano kati.
15 Kubanga Mukama alikuba Isiraeri ng'ekitoogo bwe kinyeenyezebwa mu mazzi; era alisimbula Isiraeri okubaggya mu nsi eno ennungi gye yawa bajjajjaabwe, era alibasaasaanyiza emitala w'Omugga; kubanga bakoze Baaseri baabwe, nga basunguwaza Mukama.
16 Era aliwaayo Isiraeri olw'ebibi bya Yerobowaamu bye yayonoona era bye yayonoonyesa Isiraeri.
17 Awo muka Yerobowaamu n'agolokoka n'agenda n'ajja e Tiruza: awo bwe yali ng'ajja ku mulyango gw'ennyumba, omwana n'afa.
18 Isiraeri yenna ne bamuziika ne bamukungubagira; ng'ekigambo kya Mukama bwe kyali kye yayogera n'omukono gw'omuddu we Akiya nnabbi.
19 N'ebikolwa ebirala byonna ebya Yerobowaamu bwe yalwana era bwe yafuga, laba, byawandiikibwa mu kitabo eky'eby'omu mirembe gya bassekabaka ba Isiraeri.
20 N'ennaku Yerobowaamu ze yafugira zaali emyaka abiri mu ebiri: ne yeebakira wamu ne bajjajjaabe, Nadabu mutabani we n'afuga mu kifo kye.
21 Awo Lekobowaamu mutabani wa Sulemaani n'afuga mu Yuda. Lekobowaamu yali yaakamaze emyaka ana mu gumu bwe yalya obwakabaka, n'afugira emyaka kkumi na musanvu mu Yerusaalemi, ekibuga Mukama kye yeeroboza mu bika byonna ebya Isiraeri okuteeka omwo erinnya lye: n'erinnya lya nnyina lyali Naama Omwamoni.
22 Yuda n'akola ekyali mu maaso ga Mukama ekibi; ne bamukwasa obuggya olw'ebibi byabwe bye baakola okusinga byonna bajjajjaabwe bye baakola.
23 Kubanga beezimbira nabo ebifo ebigulumivu nabo n'empagi ne Baaseri ku buli lusozi oluwanvu ne wansi wa buli muti omubisi;
24 era waaliwo n'abaalyanga ebisiyaga mu nsi: ne bakola ng'eby'emizizo byonna bwe byali eby'amawanga Mukama ge yagoba mu maaso g'abaana ba Isiraeri.
25 Awo olwatuuka mu mwaka ogw'okutaano ogwa kabaka Lekobowaamu Sisaki kabaka w'e Misiri n'ayambuka okulumba Yerusaalemi:
26 n'aggyayo eby'obugagga eby'omu nnyumba ya Mukama n'eby'obugagga eby'omu nnyumba ya kabaka; yatwalira ddala byonna: n'aggyayo engabo zonna eza zaabu Sulemaani ze yali akoze.
27 Awo kabaka Lekobowaamu n'akola engabo za bikomo okudda mu kifo kyazo, n'aziteresa mu mikono gy'abakulu b'ambabowa abaakuumanga oluggi lw'ennyumba ya kabaka.
28 Awo olwatuuka kabaka buli lwe yayingiranga mu nnyumba ya Mukama, abambowa ne bazambalanga ne bazizza mu nju ey'abambowa.
29 Era ebikolwa ebirala byonna ebya Lekobowaamu ne byonna bye yakola tebyawandiikibwa mu kitabo eky'eby'omu mirembe gya bassekabaka ba Yuda?
30 Era waabangawo entalo eri Lekobowaamu ne Yerobowaamu ennaku zonna.
31 Lekobowaamu ne yeebakira wamu ne bajiajjaabe mu kibuga kya Dawudi: ne nnyina erinnya lye lyali Naama Omwamoni. Abiyaamu mutabani we n'afuga mu kifo kye.


text:
1 Ebyomumirembe 1 Chronicles
Chapter 17
1 Awo olwatuuka Dawudi bwe yabeera mu nnyumba ye, Dawudi n'agamba Nasani nabbi nti Laba, nze mbeera mu nnyumba ey'emivule, naye essanduuko ey'endagaano ya Mukama ebeera wansi w'ebitimbe.
2 Nasani n'agamba Dawudi nti Kola byonna ebiri mu mutima gwo; kubanga Katonda ali wamu naawe.
3 Awo olwatuuka mu kiro ekyo ekigambo kya Katonda ne kimujjira Nasani nti
4 Genda ogambe Dawudi omuddu wange nti Bw'atyo bw'ayogera Mukama nti Tonzimbira nnyumba ya kubeeramu:
5 kubanga sibeeranga mu nnyumba okuva ku lunaku lwe nnalinnyisa Isiraeri ne leero; naye navanga mu weema ne mbeera mu weema, era navanga mu nsiisira ne mbeera mu nsiisira endala.
6 Mu bifo byonna gye nnaakatambula ne Isiraeri yenna nali njogedde ekigambo n'omulamuzi yenna ku balamuzi ba Isiraeri, be nnalagira okuliisa abantu bange, nga njogera nti Kiki ekyabalobera okunzimbira ennyumba ey'emivule?
7 Kale nno bw'otyo bw'onoogamba omuddu wange Dawudi, nti Bw'atyo bw'ayogera Mukama ow'eggye nti Nakuggya ku kisibo ky'endiga, okugoberera endiga, obeere omulangira w'abantu bange Isiraeri:
8 era nabeeranga naawe buli gye wagendanga, ne mmalawo abalabe bo bonna mu maaso go; era ndikuwa erinnya okufaanana erinnya ly'abakulu abali mu nsi.
9 Era ndibateekerawo ekifo abantu bange Isiraeri, era ndibasimba babeere mu kifo kyabwe bo, baleme okujjulukuka nate; so n'abaana b'obubi tebaabazikirizenga nate, ng'olubereberye,
10 era (nga bwe kyali) okuva ku lunaku lwe nnalagira abalamuzi okufuga abantu bange Isiraeri; era ndiwangula abalabe bo bonna. Era nkugamba nga Mukama alikuzimbira ennyumba.
11 Awo olulituuka, ennaku zo bwe zirituukirira, n'ogwana okugenda okubeera awamu ne bajjajja bo, ne ndyoka nnyimiriza ezzadde lyo eririddawo oluvannyuma lwo, eririva mu batabani bo; era ndinyweza obwakabaka bwe:
12 Oyo ye alinzimbira ennyumba, era ndinyweza entebe ye emirembe gyonna.
13 Nze naaberanga kitaawe, naye anaabanga mwana wange; so siimuggyengako kusaasira kwange, nga bwe nnakuggya ku oyo ayakusooka:
14 naye naamutuuzanga mu nnyumba yange ne mu bwakabaka bwange emirembe gyonna: n'entebe ye eneenywezebwanga emirembe gyonna.
15 Ng'ebigambo ebyo byonna bwe byali era ng'okwolesebwa okwo kwonna bwe kwali, bw'atyo Nasani bwe yagamba Dawudi.
16 Awo Dawudi kabaka n'ayingira n'atuula mu maaso ga Mukama; n'ayogera nti Nze ani, ai Mukama Katonda, n'ennyumba yange kye ki, ggwe okuntuusa ne wano?
17 era ekigambo kino kyali kitono mu maaso go, ai Katonda; naye oyogedde ku nnyumba y'omuddu wo olw'ebiro bingi ebigenda okujja, era onkuzizza nnyo ng'obukulu bw'omusajja ow'ekitiibwa ekinene bwe buli, ai Mukama Katonda.
18 Kiki Dawudi ky'ayinza okweyongera nate okugamba olw'ekitiibwa omuddu wo ky'assibwamu? kubanga ggwe omanyi omuddu wo.
19 Ai Mukama, ku lw'omuddu wo era ng'omutima gwo ggwe bwe guli, bw'otyo bw'oleese obukulu buno bwonna, okumanyisa ebikulu (bino) byonna.
20 Ai Mukama, tewali akufaanana, so tewali Katonda wabula ggwe, nga byonna bwe biri bye twawulira n'amatu gaffe.
21 Era ggwanga ki erimu eriri mu nsi erifaanana abantu bo Isiraeri, Katonda be yagenda okwenunulira okuba eggwanga, okwefunira erinnya n'ebigambo ebikulu eby'entiisa, ng'ogoba amawanga mu maaso g'abantu bo, be wanunula okubaggya mu Misiri?
22 Kubanga abantu bo Isiraeri wabafuula abantu bo ggwe emirembe gyonna: naawe, Mukama, wafuuka Katonda waabwe.
23 Kale nno, ai Mukama, ekigambo ky'oyogedde ku muddu wo ne ku nnyumba ye kinywezebwenga emirembe gyonna, era okolonga nga bw'oyogedde.
24 N'erinnya lyo, linywezebwenga ligulumizibwenga emirembe gyonna, nga boogera nti Mukama ow'eggye ye Katonda wa Isiraeri, Katonda eri Isiraeri: era ennyumba ya Dawudi omuddu wo enywezebwa mu maaso go.
25 Kubanga ggwe, ai Katonda wange, obikkulidde omuddu wo ng'olimuzimbira ennyumba: omuddu wo kyavudde alaba okusaba mu maaso go.
26 Era nno, ai Mukama, ggwe Katonda, era osuubizizza omuddu wo ekigambo ekyo ekirungi:
27 era kaakano osiimye okuwa omukisa ennyumba y'omuddu wo, ebeerere mu maaso go emirembe gyonna: kubanga ggwe, ai Mukama, owadde omukisa, era eweereddwa omukisa emirembe gyonna.


text:
Beera Nange – Aziz Azion
Verse 1
Nsubiza munange tolidira kuva wendi nate
Baby gwe bwova wendi nsigala mu bulumi bwoka
Amaziga nga nkaaba, aye…
Ekyeejo ekyingi nze kyenina nkyikolera kugwe weka
Omukazi omulungi, aye…
Wafuuka muka gwenzisa, wobula ssiba na mirembe
Chorus
Tova nga wendi my baby (ye gwe ansaanira)
Beera nange my lover (ansingira bendaba)
X2
Verse 2
Olib’omu bwoti nze gwenjala ku nsi (ku nsi)
Abalala mbalaba nze sibagala no, yay…
Ye gwe antegeera, gwe ategeera nze byenyumirwa
Gwe anjiyiza, baby, sweety, kyova olaba nkufirako nze
Byokola nkikoona mu eno (baby, yeah…)
(Chorus)
Verse 3
Oli beautiful mu butuufu omala, kyova olaba abasajja bakwagala
Walondayo nze nova ku balala, nosalawo nze omusajja akumala
Girl nkwagala nyo nyo, byokola binsanyusa darlin’
Kambere nawe, beera nange, njakubanga nawe baby
Outro
Tova nga wendi my baby, beera nange my lover
X4
LIKE THESE LYRICS?
THEN PLAY THE SONG!
Posted on February 4, 2014, in RnB and tagged aziz azion, aziz azion lyrics, beera nage lyrics by aziz azion, beera nange by aziz azion, lyrics, ugandan lyrics, ugandan music lyrics, ugandan song lyrics. Bookmark the permalink. Leave a comment.


text:
Bya AHMED KATEREGGA ne Dickson Kulumba
PULEZIDENTI Museveni bwe yabadde akwasa ab’e Mmengo ebyapa 213 by’ettaka ly’Obwakabaka 213, yabasabye obutagobaganya babibanja abali ku ttaka ly’amasaza n’amagombolola.
Waakiri eky’okugoba abantu bwe kinaaba tekyewalika Gavumenti ejja kuyingirawo okuyamba abasenze okwegula.
Omukolo guno ogw’ebyafaayo ogwabadde e Ntebe, Katikkiro Peter Mayiga teyagubaddeko. Yabadde anonye ttoffaali e Ssisa mu Busiro!
Katikkiro yategeezezza Bukedde nti ekyamugaanyi okubeera ku mukolo lwakuba enteekateeka z’e Ssisa yali yazitegeka dda emyezi mukaaga egiyise nga yabadde tasobola kuzisazaamu mu
ssaawa busaawa.
N’agattako nti emirimu gy’Obwakabaka tagikola bw’omu y’ensonga lwaki Ssaabasajja yamulonderako abamyuka babiri. Omumyuka asooka Ambasada Emmanuel Ssendawula ye yamukiikiridde.
Omukolo ogwabadde ogw’okutandika essaawa 4.00 ez’enkya, gwatandise mu ttuntu, era Pulezidenti ye yasoose abakungu ba Kabaka okutuuka ku mukolo n’abalindako ne bayingirira wamu mu kisenge mwe gwabadde.
Kkooti y’e Mmengo nayo eddiziddwa Buganda.
Ssendawula yabadde n’Omulangira David Wassajja, Minista w’ebyassemateeka Apollo Makubuya, ow’ebayamawulire Dennis Walusimbi, owa Nkuluze William Matovu n’omukungu Ndiwalana.
Ssendawula yatuusizza okulamusa kwa Kabaka eri Pulezidenti era n’atuusa n’okwetonda kwa Katikkiro obutabeera ku mukolo. Yakwasizza Pulezidenti ebbaluwa omwabadde okwetonda okwo.
Gwabadde mukolo gwa kitiibwa ogwetabiddwaako Ssaabawabuzi wa Gavumenti Peter Nyombi eyabadde ne Minista w’ebyettaka Daudi Migereko ne Ssentebe w’akakiiko k’ebyettaka aka Uganda Land Commission, Matiya Baguma Isoke, abazze n’ebyapa.
Bakabalabalaba b’omukolo baabadde Minista w’ebyamawulire Muky. Rose Namayanja Nsereko ne ssentebe w’akabondo ka Buganda mu Paalamenti Godfrey Kiwanda.
Baminista abalala kwabaddeko omubeezi ow’ebyobuvubi Ruth Nankabirwa n’omubeezi ow’ebyenjigiriza ebya waggulu Dr. Chrizestom Muyingo.
Mu babaka abaabaddewo, mwe mwabadde Muhammad Nsereko (Kampala Central), Med Kawuma (DP/Ntebe Municipality) ow’oludda oluvuganyaye yekka eyabaddewo, Patrick Nakabaale (NRM/ Bavubuka Buganda), Vincent Sempijja (Kalungu West) Pulezidenti gwe yawaanye olwa kaweefuibe gw’atadde mu kugaba endokwa z’emmwaanyi n’ensigo endala.
Ttiimu eyabadde e Ntebe nga Museveni akwasa Buganda Ebyaffe.
Abalala mwabadddemu; Anna Maria Nankabirwa (NRM/ Mukazi/Kyankwanzi), Tim Lwanga Muteekanga (NRM/Kyamuswa), Adu Kitatta (NRM/Bukoto Midwest),
Hanifa Kawooya (NRM/ Mukazi/Ssembabule), Grace Namara (Mukazi/Lyantonde), Sofia Nalule (NRM/Balema/Buganda), Gertrude Nalubega (NRM/Mukazi/Lwengo), Haruna Kasolo (Kyotera), Kasule Sseunnya (NRM/Kyaddondo East).
Omukolo gw’okussa omukono ku kiwandiiko gwakoleddwa Peter Nyombi ate Ssendaula ku lwa Buganda. Makubuya, ye yabadde omujulizi.
Ab’e Mmengo beebazizza Museveni olw’okunywerera ku ndagaano ye ne Kabaka
OMULANGIRA David Kintu Wassajja asiimye Pulezidenti Yoweri Museveni olw’okutandika okussa mu nkola ebiri mu ndagaano gye yakola ne Kabaka omwaka oguwedde n’azza ebyapa by’ettaka 213 kyokka n’agamba nti ettaka lingi likyaliyo nga n’erimu si kkube era nga teririiko byapa.
Ng’ayogeramu ne Bukedde Online ng’omukolo guno gwakaggwa, Omulangira Wassajja, abeera omubaka owenjawulo mu nteeseganya zino akiikirira mukulu we, Kabaka Ronald Muwenda Mutebi ll, yasabye Pulezidenti okutuukiriza byonna ebiri mu ndagaano ng’azza ettaka lyonna ryayogerwako.
“Okussa omukono ku ndagaano kintu kimu, ate n’okugissa mu nkola nakyo kirala,” Omulangira Wassajja bwe yagambye.
Ggombolola ya Makindye Ssaabagabo Mituba III ezze Mmengo.
Yasabye abo bonna abali mu bizimbe ebyaddiziddwa n’abali ku mayiro entongole omuli ez’Amasaza n’amagombolola, obutabiremera bwe baba basabiddwa okubivaamu n’okubikozesa obulungi bwe baba babibapangisizza era n’asoomooza n’abakungu n’abaami ba Kabaka okulaba nga wabaawo enkulaakulana.
Omumyuka asooka owa Katikkiro, Ambassada Emmanuel Ssendawula naye yalaze essanyu okulaba ng’ebyagenda ku mmundu bikomyeewo mu kuteesa n’agamba nti ogwo gwe mwoyo Buganda gw’eyagala. “Tujja kuteesa,” bwatyo bwe yategeezezza.
Yasabye Pulezidenti n’obuwumbi 20/- (obukadde 2,000/-)Mmengo bw’ebanja kwe yasasulwa obuwumbi bubiri bwokka, n’obukadde 1,800/- busasulwe.
“Situfaayo ne bwe busasulwa mu musoolesoole mu mirundi ebiri oba esatu,” bwatyo bwe yasabye.
Minisita omubeezi ow’obuvubi, Ruth Nakabirwa (NRM/Mukazi/Kiboga) ne munne Anna Maria Nankabirwa (NRM/Mukazi/Kyankwanzi) nabo beebazizza Pulezidenti olw’okutuukiriza NRM bye yasuubiza mu manifesito yaayo ng’esaba akalulu ka 2011 ne bagamba nti bw’anaagendera awo, n’aka 2016 tekajja kubamenya nnyo.
State Lodge Muteesa mwe yasulanga e Makindye ng’akyali Pulezidenti wa Uganda.
Ku ddyo ye Charles Kakeeto akuuma ekifo.
Ssentebe w’akakiiko k’ebyettaka, Mw. Matiya Baguma Isoke, yagambye nti ebyapa 213 ebyaweereddwaayo kumpi kitundu kimu kyakubiri eky’ebyapa byonna Gavumenti by’eteekateeka okuwa Obwakabaka.
Ssaabawabuzi wa Gavumenti Mw. Peter Nyombi yagambye nti Gavumenti etandise enteeseganya ze zimu n’Obukama bwa Bunyoro awamu n’Obukama bwa Tooro.
Omubaka Muhammad Nsereko (Kampala Central) yeewuunyizza abamu ku babaka banne abataabaddeyo n’agamba nti kino tekyabadde kya byabufuzi wabula kya bantu ba Buganda bonna.
“Bannaffe bano okuva mu Acholi n’awalala bwe baba balina bye babanja gavumenti eya wakati, bonna bajja wano awatali kufa ku bibiina byabwe ebyobufuzi, kale naffe tusaanidde tukolenga nga bo,” bwatyo Nsereko, eyagobwa mu NRM bwe yategeezezza.
Omubaka Hanifa Kawooya (NRM/Mukazi Ssembabule) ne Gertrude Nakabira (NRM/Mukazi Ssembabule) baabiibizzaamu ku galibenjole era Kawooya ne yeebaza Katikkiro okumuwa ensukusa z’ebitooke ze yagambye nti agenda kuzikolamu olusuku lwa Nnaabagereka e Mawogola olw’okwolesezangako ennima eyomulembe.
Apollo Makubuya, Daudi Migereko ne Peter Nyombi e Ntebe.
‘Obwakabaka tebuli mu byabufuzi’
MUSEVENI yagambye nti yagaana okutwala amagezi agaali gamuweereddwa bannamateeka be nga bagamba nti mayiro entongole ezaali ez’abakungu n’abaami ba Kabaka omwali Bulange n’embuga z’amasaza n’amagombolola tezaali za Bwakabaka wabula zaali za Gavumenti ya Buganda n’olwekyo zaali tezisobola kuggyibwa ku disitulikiti n’amagombolola agazibaddeko.
“Nze ebyo nnabigaana ne ng’amba nti mayiro ezo zonna zaali mu mikono gya gavumenti eya wakati ng’esobola okuzigabira omuntu omulala yenna, nange ne nsalawo okuzigabira Obwakabaka”, bwe yategeezezza wakati mu mizira.
N’akubiriza gavumenti ez’ebitundu mu Buganda, omuli disitulikiti, amagombolola n’ebibuga, okwegulira ettaka kwe zinaazimba ebitebe byazo.
Kyokka yagambye nti newankubadde ettaka ly’Obwakabaka eriri mu bibuga abaliriko basobola okweyogerako, kyokka abali ku mbuga z’amasaza n’amagombolola mu byalo tebalina bwogerero.
N’asaba Kabaka obutalibagobaako ka babe nga basenze abatuufu oba abeesenza wabula ateeseganye ne gavumenti waakiri emuliyirire basobole okwegula basigaleko, kireme kuleetawo katabanguko.
N’agamba nti bwe yali akkiriza okuddawo kw’Obwakabaka mu 1993, baakisimbako essira nti tebugenda kwetaba mu lwokaano lwa bibiina byabufuzi ebitemaatema mu bantu n’anokolayo obwakabaka bwa Japan obumaze emyaka n’ebisiibo olw’okuba Kabaka waayo tali mu lwokaano.
Omulangira Wassajja (kkono) ne Walusimbi.
PULEZIDENTI Museveni yagambye: Edda, Abagabe babiri bwe baalwanagananga nga Kabaka wa Japan tabaako gw’awagira okutuusa omu lwe yawangulanga omulala, olwo awangudde
n’amuyita n’amukwasa Ddamula!
Yagambye nti musanyufu okulaba nti amaloboozi agava e Mmengo ennaku zino malungi n’asiima ne Kabaka nti bwe yabadde mu kulambula e Bugerere yakubirizza abantu okukola ennyo beegobeko obwavu n’agamba nti yasobodde okulambula Bugerere olw’okuba endagaano gye yakola naye omwaka oguwedde, emukkiriza okulekera embuga ezimu abatuuze b’omu masaza ago ng’Abaluuli e Buluuli n’Abanyala e Bunyala okuzeegazaanyizaamu.
Yasabye abakulembeze b’ennono n’abakulembeze b’eddiini okuyamba ku Gavumenti okulwanyisa obwavu okufaanaana ng’amagye bwe gamuyambye okukola omulimu mu baazirwanako ekintu ekyali kiremye ekitongole kya NAADS era nga n’ababaka nabo batandise okubunyisa endokwa z’emmwaanyi n’ebirime ebirala.
Minista Nyombi yagambye nti ng’akolera ku biragiro bya Pulezidenti, yakulembeddemu enteeseganya ezibaddemu Daudi Migereko, Baguma Isoke, Mw. Mayanja Nkangi ne Muky. Florence Kiconco okuva mu maka g’Obwapulezidenti ne beekenneenya ebyapa 213 ebyaweereddwaayo, era nga balina n’ebirala bye bakyekebejja.
Ebimu ku Byaffe ebyaddiziddwa
1.Kibuga Buloka 12 poloti 340 Kampala.
2. Kibuga Buloka 1 poloti 11 e Lubaga.
3. Kibuga Buloka 12 poloti 191 Kampala.
4. Kibuga Buloka 10 poloti 530 e Bukesa.
5. Kibuga Buloka 12 poloti 190 Kampala.
6. Kibuga Buloka 12 poloti 293 Kampala.
7. Kibuga Buloka 12 poloti 526 Kampala
8. Kibuga Buloka 12 poloti 563 Kampala.
9. Kibuga Buloka 29 poloti 592 ne 593 e Mulago.
10. Kibuga bulooka 1 poloti 32.
11. Kibuga bulooka 1 poloti 62
12. Kibuga bulooka 8 poloti 65.
13. Kyaddondo poloti 255 poloti 23.
14. Kyaddondo poloti 255 poloti 45.
15. Ettaka okuli State Lodge e Makindye.
16. Kkooti y’e Makindye.
17. Ettaka okuli balakisi ya Miritale e Makindye.
18. Kkooti y’e Mmemngo.
19. Butikkiro etunudde mu Lubiri e Mmengo.
20. Ffaamu y’e Jjeza ku lw’e Mityana.
21. Poloti 10 Kampala road okuli King Fahad Plaza (kusasulamu ssente)
22. Poloti 52 Kampala Road e London Muteesa House.


text:
EBULA ennaku 37 okutuuka ku Matikkira ga Ssaabasajja ag'omulundi ogwa 21.
Wiiki eno tugenda kulaga engeri ebyenjigiriza gye biyinza okukulaakulanyaamu Buganda era leero, VIVIEN NAKITENDE ne WINFRED NAGAWA balaze engeri Ssaabasajja gy'akulaakulanyizzaamu ebyenjigiriza mu Buganda.
MU kaweefube w'okutumbula omutindo gw'ebyenjigiriza mu Buganda, Ssaabasajja Ronald Muwenda Mutebi II yassaawo ekitongole kya Kabaka Education Fund (KEF).
Muno mw'asinziira okusomesa abaana ba Buganda naddala abateesobola mu by'ensimbi okufuna obuyigirize okuva ku pulayimale okutuukira ddala ku yunivasite.
Enkola eyo yatandika mu1955 ku mulembe gwa Ssekabaka Sir Edward Muteesa. Mu kiseera ekyo, essira lyali lissibwa ku baana abasoma ku mitendera ogwa Haaya n'okweyongerayo era abanene bangi omuli Dr. Abu Kiwanuka, Ying. Abdu Kagga, Mw. Kaddu Kiberu, Gerald Sendaula n'abalala baasomera ku ssente za Mmengo!
Wadde mu 1966 enkola yali evuddewo, wabula Kabaka Mutebi II yagittukiza mu July wa 1998 era okutuusa olwaleero abaana abasoba mu 10,000 bagisomeddeko!
Minisita w'ebyenjigiriza e Mmengo, Mw. Twaha Kaawaase gye buvuddeko yategeeza nti amasomero agamu gayambibwa ku bikozesebwa omuli kompyuta, ebitabo, entebe, ebizimbisibwa nga bwe kiba kyetaagisizza.
Ssente za KEF, Ssaabasajja aziggya mu buyambi okuva mu bantu ssekinnoomu, ebibiina by'obwegassi n'eby'obwannakyewa, okutunda satifi keeti za Buganda, amasomero agamu gawaayo ebifo eby'obwereere n'okuyita mu kusonda ssente ku mikolo.
Era emirundi mingi ne Nnaabagereka Sylvia Nagginda abadde yeenyigiramu okusonda ssente eziyamba ku baana ba Buganda.
Mu nkola eno amasomero nga Bbowa SS, Buganda Royal Institute, Lubiri High School, Lubiri Nabagereka Primary School mwe gaazimbirwa.
Ekimu ku bigendererwa bya Kabaka Education Fund mulimu okuyamba abaana abatalina busobozi kwetuusaako buyigirize nga babasomeseza obwereere nga baweebwa bbasale: okusobozesa abaana ba Buganda okukola amasomo agabagasa; okuyamba amasomero okutumbula omutindo gw'ebyenjigiriza n'ebirala.
Amasomero amalala agatandikiddwaawo ku nkola eno mulimu Muteesa I Royal University e Masaka n'amatabi amalala okuli ery'e Kakeeka n'e Buweekula , Lubiri High school-Buloba, ne Muteesa II College school- Kazo.
ABALINA OKUFUNA SIKAALA
Ensawo ya Ssaabasajja eno egenderera kuyamba baana abatalina busobozi kufuna buyigirize era abo be balina ebisaanyizo okufuna obuyigirize bw'enkola eno.
Abawala n'abalenzi okuva mu pulayimale okutuuka mu yunivasite bayambibwa mu nkola eno mu bitundu bya Buganda byonna nga tebasosodde oba Baganda oba si Baganda.
Omuyizi atalina busobozi bwa kwetuusaako buyigirize alina okuleeta ebbaluwa ze ez'obuyigirize eziraga ekibiina ky'agendamu oba bw'aba akyali mu bibiina ebya wansi ebya pulayimale ateekwa okuleeta lipoota ey'olusoma oluwedde ekikakasa nti asoma n'ebbaluwa y'ekyalo.
Abaana bano bakakasibwa abakungu ba Ssaabasajja mu bitundu byabwe wamu ne bassentebe okulaba nti ddala bagwanidde okufuna okuyambibwa kuno era baweebwa empapula ne bajjuzaamu ebibakwatako.
Oluvannyuma baweebwa okugezesebwa (yintaviyu) mu lulimi Oluganda mu bigambo ne mu buwandiike nga byetooloolera ku Buganda. Bwe babiyita ng'olwo bafunye omukisa guno.
EBIREMESA
Wadde guli bwe gutyo, abantu beemulugunya ku ngeri enkola eno gy'ekwatibwamu nti teyambye abo b'erina kuyamba.
Joseph Kasango ow'e Bunnamwaya agamba nti bbasale zino zigabibwa mu masaza ga Ssaabasajja gonna mu Buganda naye ogenda okwesanga nga ab'e Kampala ate be bagenda mu byalo ne bakolagana n'abakulira okugaba sikaala era ne bazitwala.
Kamida Namuyomba ow'omu Kisenyi akkaatiriza nti abantu abalina ku ssente be bafuna sikaala.
"Bw'oba olina omukulu mu bagaba sikaala ggwe oba omaze, abaavu tebakyazifuna," bw'agamba.
Nalutaaya Jane ow'omu Kinaawa agamba nti: Okufuna sikaala kwafuuka kwa ssente, abazifuna abamu basasula mudidi gwa ssente (wakati wa 500,000/- ne 1,000,000) buli mwana okufuna sikala.
Ye nno naddala ng'oyagala okuyambibwako mu matendekero aga waggulu okufuna okuyambibwa kuno olina kusasula!
Kale enkola ya Ssaabasajja eno okuyamba abaana ba Buganda okusoma nnungi era bangi bagisanyukira naye enkwata gy'ekwatiddwaamu y'ekyabulamu.


text:
2 Ebyomumirembe 2 Chronicles
Chapter 30
1 Awo Keezeekiya n'atumira Isiraeri yenna ne Yuda, era n'awandiikira ebbaluwa Efulayimu ne Manase, bajje mu nnyumba ya Mukama mu Yerusaalemi, okukwata Okuyitako eri Mukama Katonda wa Isiraeri.
2 Kubanga kabaka yali ateesezza ne bakulu be n'ekibiina kyonna ekyali mu Yerusaalemi okukwatira Okuyitako mu mwezi ogw'okubiri.
3 Kubanga tebaayinza kukukwatira mu biro ebyo, kubanga bakabona baali tebannaba kwetukuza abangi ab'okumala, so n'abantu nga tebannakuŋŋaanira e Yerusaalemi.
4 Ekigambo ekyo ne kiba kirungi mu maaso ga kabaka n'ekibiina kyonna.
5 Awo ne bassaawo etteeka okulangira okubuna Isiraeri yenna okuva e Beeruseba okutuuka e Ddaani, bajje okukwata Okuyitako eri Mukama Katonda wa Isiraeri e Yerusaalemi: kubanga tebaakukwatanga abangi ennyo bwe batyo nga bwe kyawandiikibwa.
6 Awo ababaka ne bagenda nga balina ebbaluwa ezaava eri kabaka n'abakulu be okubuna Isiraeri yonna ne Yuda, era ng'ekiragiro kya kabaka bwe kyali, nti Mmwe abaana ba Isiraeri, mukyukire nate Mukama Katonda wa Ibulayimu, Isaaka, ne Isiraeri, akomewo eri ekitundu kyammwe ekifisseewo ekiwonye mu mukono gwa bakabaka b'e Bwasuli.
7 So temufaanana bajjajjammwe ne baganda bammwe abaasobyanga Mukama Katonda wa bajjajjaabwe n'okuwaayo n'abawaayo eri okuzikirira nga bwe mulaba.
8 Kale mmwe temuba ba nsingo nkakanyavu nga bajjajjammwe bwe baali; naye mweweeyo eri Mukama, muyingire mu kigwa kye kye yatukuza emirembe gyonna, muweereze Mukama Katonda wammwe, ekiruyi kye ekikambwe kikyuke kibaveeko.
9 Kubanga bwe munaakyukira nate Mukama, baganda bammwe n'abaana bammwe baliraba okusaasirwa mu maaso g'abo abaabatwala nga basibe, ne bakomawo mu nsi eno: kubanga Mukama Katonda wammwe wa kisa, asaasira, so taakyusenga amaaso ge okubavaako, mmwe bwe munaddanga gy'ali.
10 Awo ababaka ne bayita mu nsi ya Efulayimu n'eya Manase nga babuna ebibuga ne batuuka mu Zebbulooni: naye ne babasekerera nnyo ne babaduulira.
11 Era naye abamu ku Aseri ne Manase ne Zebbulooni ne beetoowaza ne bajja e Yerusaalemi.
12 Era ne mu Yuda ne muba omukono gwa Katonda okubawa omutima gumu n'okukola ekiragiro kya kabaka n'eky'abakulu olw'ekigambo kya Mukama.
13 Awo abantu bangi ne bakuŋŋaanira e Yerusaalemi okukwata embaga ey'emigaati egitazimbulukuswa mu mwezi ogw'okubiri, ekibiina kinene nnyo nnyini.
14 Ne bagolokoka ne baggyawo ebyoto ebyali mu Yerusaalemi n'ebyoto byonna eby'obubaane ne babiggyawo, ne babisuula mu kagga Kidulooni.
15 Awo ne balyoka batta Okuyitako ku lunaku olw'ekkumi n'ennya olw'omwezi ogw'okubiri: bakabona n'Abaleevi ne bakwatibwa ensonyi, ne beetukuza ne baleeta ebiweebwayo ebyokebwa mu nnyumba ya Mukama.
16 Ne bayimirira mu kifo kyabwe nga bwe baalagirwa ng'amateeka bwe gali aga Musa omusajja wa Katonda: bakabona na bamansira omusaayi gwe baatoolera mu mukono gw'Abaleevi.
17 Kubanga mu kibiina mwalimu bangi abateetukuzizza: Abaleevi kyebaava balagirwa omulimu ogw'okutta Okuyitako olwa buli muntu ataali mulongoofu, okubatukuza eri Mukama.
18 Kubanga ku bantu bangi nnyo nnyini, bangi ku Efulayimu ne Manase, Isakaali ne Zebbulooni, baali tebeetukuzizza, naye ne bamala galya Okuyitako naye si nga bwe kyawandiikibwa. Kubanga Keezeekiya yali abasabidde ng'ayogera nti Mukama ow'ekisa asonyiwe buli muntu
19 asimba omutima gwe okunoonya Katonda Mukama, Katonda wa bajjajjaabe, newakubadde nga talongoosebwa ng'okunaazibwa okw'omu kigwa bwe kuli.
20 Awo Mukama n'awulira Keezeekiya, n'awonya abantu.
21 Abaana ba Isiraeri abaali bali awo e Yerusaalemi ne bakwatira embaga ey'emigaati egitazimbulukuswa ennaku musanvu n'essanyu lingi: Abaleevi ne bakabona ne batendereza Mukama buli lunaku, nga bayimba n'ebintu ebivuga ennyo eri Mukama.
22 Keezeekiya n'ayogera ebigambo eby'okusanyusa n'Abaleevi bonna abaalina amagezi mu kuweereza Mukama. Awo ne baliira ennaku omusanvu okumala embaga, nga bawaayo ssaddaaka ez'ebiweebwayo olw'emirembe, era nga baatulira Mukama Katonda wa bajjajaabwe.
23 Awo ekibiina kyonna ne bateesa ebigambo okukwata ennaku musanvu endala: ne bakwata ennaku musanvu endala n'essanyu.
24 Kubanga Keezeekiya kabaka wa Yuda n'awa ekibiina okuba ebiweebwayo ente lukumi n'endiga kasanvu; n'abakulu ne bawa ekibiina, ente lukumi n'endiga kakumi: ne bakabona bangi nnyo ne beetukuza.
25 Ekibiina kyonna ekya Yuda wamu ne bakabona n'Abaleevi n'ekibiina kyonna ekyava mu Isiraeri n'abagenyi abaava mu nsi ya Isiraeri n'abatuula mu Yuda ne basanyuka.
26 Awo ne waba essanyu lingi mu Yerusaalemi: kubanga okuva mu biro bya Sulemaani mutabani wa Dawudi kabaka wa Isiraeri tewabangawo ebifaanana ebyo mu Yerusaalemi:
27 Awo bakabona Abaleevi ne bagolokoka ne basabira abantu omukisa: eddoboozi lyabwe ne liwulirwa, okusaba kwabwe ne kulinnya mu kifo ekitukuvu mw'abeera, mu ggulu.


text:
Essuula 21
1 Awo olwatuuka bwe twamala okwawukana nabo ne tuvaayo, ne tukwata ekkubo eggolokofu okutuuka e Koosi, ku lunaku olw'okubiri ne tutuuka e Rodo, ne tuvaayo ne tutuuka e Patala.
2 Bwe twasanga ekyombo nga kiwunguka okugenda e Foyiniiki, ne tusaabala ne tugenda.
3 Bwe twalengera Kupulo, ne tukireka ku mukono ogwa kkono ne tugenda e Busuuli, ne tugoba e Ttuulo: kubanga eyo ekyombo gye kyayagala okusiikululira ebintu.
4 Bwe twalabayo abayigirizwa ne tumalayo ennaku musanvu. Abo ne bagamba Pawulo mu Mwoyo aleme okulinnya mu Yerusaalemi.
5 Awo bwe twamalayo ennaku ezo ne tuvaayo ne tugenda; bonna ne batuwerekerako n'abakazi n'abaana abato okutuuka ebweru w'ekibuga: ne tufukamira ku lubalama lw'ennyanja, ne tusaba;
6 ne tusiibulagana, ne tusaabala mu kyombo, naye bo ne baddayo eka.
7 Naffe bwe twamala olugendo lwaffe okuva e Ttuulo ne tutuuka e Potolemaayi; ne tulamusa ab'oluganda ne tumala nabo olunaku lumu.
8 Ku lunaku olw'okubiri ne tuvaayo ne tutuuka e Kayisaliya: ne tuyingira mu nnyumba ya Firipo, omubuulizi w'enjiri, omu ku bali omusanvu, ne tutuula naye.
9 Naye oyo yalina abawala bana abatamanyi musajja abaalagulanga.
10 Bwe twalwayo ennaku nnyingi, e Buyudaaya n'evaayo omuntu nnabbi erinnya lye Agabo.
11 N'ajja gye tuli n'addira olukoba lwa Pawulo ne yeesiba amagulu ge n'emikono gye n'agamba nti Bw'atyo bw'ayogera Omwoyo Omutukuvu nti Abayudaaya bwe balisiba bwe batyo mu Yerusaalemi omuntu nannyini lukoba luno, balimuwaayo mu mikono gy'ab'amawanga.
12 Bwe twawulira ebyo, ffe era n'abantu ab'omu kifo kiri ne tumwegayirira aleme okulinnya mu Yerusaalemi.
13 Awo Pawulo n'alyoka addamu nti Mukola ki okukaaba n'okumenya omutima gwange? Kubanga nze seetegese kusibibwa busibibwa era naye n'okufiira mu Yerusaalemi olw'erinnya lya Mukama waffe Yesu.
14 Bwe yalema okuwulira ne tulekayo nga tugamba nti Mukama waffe ky’ayagala kikolebwe.
15 Awo oluvannyuma lw'ennaku ezo ne tusitula emigugu ne tulinnya e Yerusaalemi.
16 Era n'abayigirizwa abaava e Kayisaliya ne bagenda naffe, ne baleeta omuntu Munasoni ow'e Kupulo omuyigirizwa ow'edda, agenda okutusuza.
17 Bwe twatuuka mu Yerusaalemi ab'oluganda ne batusembeza n'essanyu.
18 Ku lunaku olw'okubiri Pawulo n'ayingira wamu naffe omwa Yakobo; era n'abakadde bonna baaliwo.
19 Bwe yamala okubalamusa n'ababuulira kinnakimu Katonda bye yakolanga mu mawanga mu kuweereza kwe.
20 Nabo bwe baawulira ne bagulumiza Katonda; ne bamugamba nti Olaba, ow'oluganda, enkumi bwe ziri mu Bayudaaya abantu abakkiriza; nabo bonna balina obuggya obw'amateeka:
21 abo babuulirwa ebigambo byo nti ggwe oyigiriza Abayudaaya bonna abali mu mawanga okuleka Musa, ng'ogamba baleme okukomolanga abaana abato newakubadde okutambuliranga mu mpisa.
22 Kale kiki kino? Tebaaleme kuwulira ng'ozze.
23 Kale kola nga bwe tukugamba: tulina abasajja bana abeerayirira ekirayiro;
24 obatwale abo otukuzibwe wamu nabo, obawe effeeza beemwe emitwe: bonna banaategeera ng'ebigambo bye baabuulirwa ku ggwe tebiriimu; naye nga naawe wennyini weegendereza ng'okwata amateeka.
25 Naye ab'amawanga abakkiriza twawandiika ne tusala omusango nti beekuumenga mu bintu ebiweebwa eri ebifaananyi n'omusaayi n'ebitugiddwa n'obwenzi.
26 Awo Pawulo n'alyoka atwala abantu, ku lunaku olw'okubiri n'atukuzibwa wamu nabo n'ayingira mu yeekaalu okulaga ennaku ez'okutukuza bwe zituuse, okutuusa ekiweebwayo lwe kyaweebwayo olwa buli omu ku bo.
27 Awo ennaku omusanvu bwe zaali zinaatera okutuuka, Abayudaaya abaava mu Asiya ne bamulaba mu yeekaalu ne basasamaza ekibiina kyonna ne bamukwata,
28 nga boogerera waggulu nti Abasajja Abaisiraeri, mutuyambe: ono ye muntu oli ayigiriza bonna buli kifo obubi ku bantu ne ku mateeka ne ku kifo kino: era nate aleese Abayonaani mu yeekaalu, ayonoonye ekifo ekitukuvu.
29 Kubanga baali bamaze okulaba Tulofiimo Omuwefeso ng'ali naye mu kibuga: ne bateerera nti Pawulo amuleese mu yeekaalu.
30 Ekibuga kyonna ne kyegugumula, abantu ne bakuŋŋaana mbiro; ne bakwata Pawulo ne bamuwalula okumufulumya ebweru wa yeekaalu: amangu ago enzigi ne ziggalwawo.
31 Bwe baali basala amagezi okumutta, ebigambo ne bituuka ku mwami omukulu w'ekitongole ekya basserikale nti Yerusaalemi kyonna kyefuukudde.
32 Amangu ago n'atwala basserikale n'abaami n'aserengeta gye baali mbiro: nabo bwe baalaba omwami omukulu n'abaserikale ne baleka okukuba Pawulo.
33 Awo omwami omukulu n'alyoka asembera n'amukwata n'alagira okumusibya enjegere bbiri; n'abuuza nti ye ani, ne ky'akoze ki.
34 Abamu ab'omu kibiina ne boogerera waggulu bulala abalala bulala: bw'ataayinza kutegeera mazima olw'okuleekaana, n'alagira okumutwala mu kigo.
35 Bwe yatuuka ku madaala, n'alyoka asitulibwa basserikale olw'amaanyi g'ekibiina:
36 kubanga ekibiina ky'abantu baali bagoberera nga boogerera waggulu nti Mutte.
37 Pawulo bwe yali anaatera okuyingizibwa mu kigo n'agamba omwami omukulu nti Kirungi mbeeko kye nkubuulira? N'agamba nti Omanyi Oluyonaani?
38 Kale si ggwe Mumisiri oli mu nnaku ezaayita eyajeemesa abantu enkumi ennya ku Batemu bali, n'abatwala mu ddungu?
39 Naye Pawulo n’agamba nti Nze ndi muntu Muyudaaya, ow’e Taluso eky’omu Kirukiya, si wa mu kibuga ekitali kimanyifu: era nkwegayiridde, ndeka njogere n'abantu.
40 Bwe yamukkiriza, Pawulo n'ayimirira ku madaala n'awenya n'omukono abantu: bwe baamala okusiriikirira ddala, n'ayogera mu lulimi Olwebbulaniya ng'agamba nti


text:
Wandyagadde Okumanya Amazima?
AMAZIMA agakwata ku ki? Agakwata ku bimu ku bibuuzo ebisingayo obukulu abantu bye baali beebuuzizza. Oboolyawo wali weebuuzizzaako ebibuuzo nga bino:
- Ddala Katonda atufaako?
- Entalo n’okubonaabona biriggwaawo?
- Kiki ekitutuukako bwe tufa?
- Waliwo essuubi lyonna nti abafu baliddamu okuba abalamu?
- Nnyinza kusaba ntya okusobola okuwulirwa Katonda?
- Nnyinza ntya okufuna essanyu mu bulamu?
Eby’okuddamu mu bibuuzo bino oyinza kubisanga wa? Bw’ogenda mu materekero g’ebitabo, oyinza okusangayo ebitabo bingi nnyo abantu bye balowooza nti bisobola okuddamu ebibuuzo bino, kyokka emirundi mingi biba bikontana. Ebimu bibaamu eby’okuddamu ebirabika ng’ebirungi, kyokka mangu ddala biva ku mulembe era ne biddamu okulongoosebwamu oba ne wawandiikibwayo ebirala.
Wadde kiri kityo, waliwo ekitabo kimu ekirimu eby’okuddamu ebyesigika. Ky’ekitabo ekyogera amazima. Yesu Kristo bwe yali asaba Katonda, yagamba nti: “Ekigambo kyo ge mazima.” (Yokaana 17:17) Leero, Ekigambo ekyo kimanyiddwa nga Baibuli Entukuvu.Kumpapula eziddirira, ojja kufuna ebimu ku by’okuddamu ebituufu era ebitegeerekeka obulungi Baibuli by’ewa mu bibuuzo ebyowaggulu.
Ddala Katonda Atufaako?
ENSONGA LWAKI ABANTU BEEBUUZA EKIBUUZO KINO: Ensi gye tulimu ejjudde ebikolwa eby’obukambwe n’obutali bwenkanya. Amadiini mangi gayigiriza nti Katonda y’atuleetera okubonaabona.
EKYO BAIBULI KY’EYIGIRIZA: Katonda tasobola kuleetawo kintu kibi. Yobu 34:10 lugamba bwe luti: “Kiddire eri awali Katonda, ye okukola obubi; n’awali Omuyinza w’ebintu byonna, ye okukola ebitali bya butuukirivu.” Katonda alina ekigendererwa ekirungi eri abantu. Eno y’ensonga lwaki Yesu yatuyigiriza okusaba nti: “Kitaffe ali mu ggulu, …Obwakabaka bwo bujje. By’oyagala bikolebwe ku nsi nga bwe bikolebwa mu ggulu.” (Matayo 6:9, 10) Mazima ddala Katonda atufaako nnyo, era eno ye nsonga lwaki yakola kyonna ekyetaagisa okusobola okutuukiriza ekigendererwa kye.—Yokaana 3:16.
Laba ne Olubereberye 1:26-28; Yakobo 1:13; ne 1 Peetero 5:6, 7.
Entalo n’Okubonaabona Biriggwaawo?
ENSONGA LWAKI ABANTU BEEBUUZA EKIBUUZO KINO: Abantu bangi nnyo bakyeyongera okufiira mu ntalo, era ffenna tubonaabona mu ngeri emu oba endala.
EKYO BAIBULI KY’EYIGIRIZA: Katonda atutegeeza nti mu biseera eby’omu maaso ajja kuleeta emirembe mu nsi yonna. Wansi w’Obwakabaka bwe obw’omu ggulu, abantu “tebaliyiga kulwana nate.” Mu kifo ky’ekyo, “baliweesa ebitala byabwe okubifuula enkumbi.” (Isaaya 2:4) Katonda ajja kuggyawo okubonaabona kwonna n’obutali bwenkanya. Baibuli essuubiza bw’eti: “[Katonda] alisangula buli zziga mu maaso gaabwe; era okufa tekulibaawo nate; so tewaabengawo nate nnaku newakubadde okukaaba newakubadde okulumwa: eby’olubereberye [ngamw’otwalidde okubonaabona n’obutali bwenkanya ebiriwo leero] biweddewo.”—Okubikkulirwa 21:3, 4.
Laba ne Zabbuli 37:10, 11; 46:9; ne Mikka 4:1-4.
Kiki Ekitutuukako Bwe Tufa?
ENSONGA LWAKI ABANTU BEEBUUZA EKIBUUZO KINO: Amadiini agasinga obungi mu nsi gayigiriza nti omuntu bw’afa, waliwo ekintu ekimuvaamu ne kisigala nga kiramu. Agamu gayigiriza nti abafu basobola okulumya abalamu oba nti Katonda abonereza ababi ng’abookya mu muliro ogutazikira.
EKYO BAIBULI KY’EYIGIRIZA: Abantu bwe bafa, baba tebakyaliwo. Omubuulizi 9:5 lugamba nti: “Abafu tebaliiko kye bamanyi.” Okuva bwe kiri nti abafu tebaliiko kye bamanyi era nga tebasobola kuwulira wadde okukola ekintu kyonna, tebasobola kulumya balamu wadde okubayamba.—Zabbuli 146:3, 4.
Laba ne Olubereberye 3:19 ne Omubuulizi 9:6, 10.
Waliwo Essuubi Lyonna nti Abafu Baliddamu Okuba Abalamu?
ENSONGA LWAKI ABANTU BEEBUUZA EKIBUUZO KINO: Twagala okuba abalamu, era twagala okunyumirwa obulamu nga tuli wamu n’abo be twagala. Kya mu butonde okwagala okuddamu okulaba abaagalwa baffe abaafa.
EKYO BAIBULI KY’EYIGIRIZA: Abantu abasinga obungi ku abo abaafa bajja kuzuukizibwa. Yesu yasuubiza nti ‘bonna abali mu ntaana bajja kuvaamu.’ (Yokaana 5:28, 29) Abo abanaazuukizibwa bajja kufuna akakisa okubeera mu lusuku lwa Katonda ku nsi, ng’ekigendererwa kya Katonda bwe kyali ku lubereberye. (Lukka 23:43) Abantu abawulize bajja kufuna obulamu obutaggwaawo era obutuukiridde. Baibuli egamba nti: “Abatuukirivu balisikira ensi, banaagibeerangamu emirembe gyonna.”—Zabbuli 37:29.
Laba ne Yobu 14:14, 15; Lukka 7:11-17; n’Ebikolwa By’Abatume 24:15.
Nnyinza Kusaba Ntya Okusobola Okuwulirwa Katonda?
ENSONGA LWAKI ABANTU BEEBUUZA EKIBUUZO KINO: Kumpi abantu b’amaddiini gonna basaba. Kyokka, bangi bawulira nti okusaba kwabwe tekuddibwamu.
EKYO BAIBULI KY’EYIGIRIZA: Yesu yatuyigiriza okwewala okudiÀÀana ebigambo nga tusaba. Yagamba, “Bwe musabanga, temuddiÀÀananga mu bigambo.” (Matayo 6:7) Bwe tuba twagala Katonda awulire okusaba kwaffe, tuteekwa okusaba mu ngeri gy’asiima. Okusobola okukola kino, twetaaga okuyiga ebyo Katonda by’ayagala era ne tusaba okusinziira ku ebyo bye tuba tuyize. Yokaana Ekisooka 5:14 lugamba nti: “Bwe tusaba ekintu nga [Katonda] bw’ayagala, atuwulira.”
Laba ne Zabbuli 65:2; Yokaana 14:6, 14; ne 1 Yokaana 3:22.
Nnyinza Ntya Okufuna Essanyu mu Bulamu?
ENSONGA LWAKI ABANTU BEEBUUZA EKIBUUZO KINO: Abantu bangi balowooza nti basobola okufuna essanyu singa baba ne ssente, ettutumu, oba endabika ennungi. Kino kibaleetera okuluubirira ebintu ng’ebyo—kyokka ku nkomerero ya byonna beesanga nga tebafunye ssanyu.
EKYO BAIBULI KY’EYIGIRIZA: Yesu yalaga ekyo ekivaako essanyu bwe yagamba nti: “Balina essanyu abamanyi obwetaavu bwabwe obw’eby’omwoyo.” (Matayo 5:3, New World Translation) Okusobola okufuna essanyu erya nnamaddala, tuteekwa okukola ku bwetaavu bwaffe obusingayo obukulu, kwe kugamba, okumanya amazima agakwata ku Katonda n’ebigendererwa bye eri abantu. Amazima ago gasangibwa mu Baibuli. Okumanya amazima ago kisobola okutuyamba okumanya ebintu ebikulu n’ebitali bikulu. Bwe tugoberera obulagirizi bwa Baibuli, kitusobozesa okuba n’obulamu obulina ekigendererwa. —Lukka 11:28.
Laba ne Engero 3:5, 6, 13-18 ne 1 Timoseewo 6:9, 10.
Tulabye mu bufunze eby’okuddamu Baibuli by’ewa mu bibuuzo omukaaga ebiragiddwa waggulu. Wandyagadde okumanya ebisingawo? Bwe kiba nti oli omu ku abo “abamanyi obwetaavu bwabwe obw’eby’omwoyo,” awatali kubuusabuusa wandyagadde okumanya ebisingawo. Oyinza okuba ng’olina ebibuuzo ebirala bye weebuuza, gamba nga kino: ‘Bwe kiba nti Katonda atufaako, lwaki akkirizza ne wabaawo obubi n’okubonaabona okutuusiza ddala leero? Nnyinza ntya okulongoosa obulamu bw’amaka gange?’ Baibuli ewa eby’okuddamu ebimatiza mu bibuuzo bino awamu n’ebirala bingi.
Wadde kiri kityo, bangi leero tebaagala kusoma Baibuli. Bagitwala okuba ekitabo ekinene ennyo era ekizibu okutegeera. Wandyagadde okuyambibwa osobole okufuna eby’okuddamu okuva mu Baibuli? Abajulirwa ba Yakuwa bakuwa ebintu bibiri ebisobola okukuyamba.
Okusookera ddala, akatabo Kiki Ddala Baibuli Ky’Eyigiriza? kategekeddwa okuyamba abantu abalina eby’okukola ebingi okutegeera obulungi eby’okuddamu Baibuli by’ewa mu bibuuzo ebikulu ennyo. Eky’okubiri, waliwo enteekateeka ey’okuyigiriza abantu Baibuli ku bwereere mu maka gaabwe. Omujulirwa wa Yakuwa abeera okumpi naawe asobola okukukyalira mu maka go oba mu kifo ekirala kyonna ekikwanguyira, ne mukubaganya ebirowoozo ku Baibuli okumala ekiseera ekitonotono buli wiiki. Kino kikolebwa ku bwereere. Okwetooloola ensi yonna, abantu bukadde na bukadde baganyuddwa mu nteekateeka eno. Bangi ku bo batuuse n’okugamba nti: “Nzudde amazima!”
Tewaliiwo kya bugagga kisinga kino. Amazima ga Baibuli gatusumulula okuva mu bulombolombo, okubuzaabuzibwa, awamu n’okutya. Gatuwa essuubi, essanyu, n’ekigendererwa mu bulamu. Yesu yagamba nti: “Mulitegeera amazima, n’amazima galibafuula ba ddembe.”—Yokaana 8:32.


text:
Okuva Exodus
Chapter 38
1 N'akola ekyoto eky'okwokerangako ebiweebwayo eky'omuti gwa sita: obuwanvu bwakyo bwali emikono etaano, n'obugazi bwakyo emikono etaano, okwenkanankana enjuyi zonna; n'obugulumivu bwakyo emikono esatu.
2 N'akola amayembe gaakyo ku nsonda zaakyo ennya; amayembe gaakyo gaali ga mulimu gumu nakyo: n'akibikkako ekikomo.
3 N'akola ebintu byonna eby'ekyoto, entamu, n'ebijiiko, n'ebibya, n'eby'okukwasa ennyama, n'emmumbiro: ebintu byakyo byonna yabikola n'ebikomo.
4 N'akikolera ekyoto ekitindiro eky'ekikomo ekirukibwa, wansi w'omuziziko ogukyetooloola wansi, n'akituusa wakati mu bugulumivu obw'ekyoto.
5 N'afumbira empeta nnya ensonda ennya ez'ekitindiro eky'ekikomo, okuba ebifo eby'e misituliro.
6 N'akola emisituliro egy'omuti gwa sita, n'agibikkako ebikomo.
7 N'ayingiza emisituliro mu mpeta ez'oku mbiriizi ez'ekyoto, okukisitulirangako; yakikola n'embaawo nga kirina ebbanga munda.
8 N'akola eky'okunaabirangamu eky'ekikomo, n'entobo yaakyo ya kikomo, n'endabirwamu ez'abakazi abaweereza abaaweerezanga ku mulyango ogw'eweema ey'okusisinkanirangamu.
9 N'akola oluggya: ebyatimbibwa eby'oluggya eby'oluuyi olw'obukiika obwa ddyo obukiika obwa ddyo byali bya bafuta ennungi erangiddwa, emikono kikumi:
10 empagi zaabyo zaali amakumi abiri, n'ebinnya byazo amakumi abiri, eby'ebikomo; ebikwaso eby'empagi n'emiziziko gyazo byali bya ffeeza.
11 N'eby'oluuyi olw'obukiika obwa kkono emikono kikumi, empagi zaabyo amakumi abiri, n'ebinnya byazo amakumi abiri, eby'ebikomo; ebikwaso eby'empagi n'emiziziko gyazo bya ffeeza.
12 N'ebyatimbibwa eby'oluuyi olw'ebugwanjuba bya mikono ataano, empagi zaabyo kkumi, n'ebinnya byazo kkumi; ebikwaso eby'empagi n'emiziziko gyazo bya ffeeza.
13 N'eby'oluuyi olw'ebuvanjuba ku buvanjuba emikono ataano.
14 Ebyatimbibwa eby'oku luuyi olumu oluliko omulyango byali bya mikono kkumi n'etaano; empagi zaabyo ssatu, n'ebinnya byazo bisatu;
15 n'oluuyi olulala bwe lutyo; eruuyi n'eruuyi ku mulyango ogw'oluggya waaliwo ebyatimbibwa eby'emikono kkumi n'etaano; empagi zaabyo ssatu, n'ebinnya byazo bisatu.
16 Ebyatimbibwa byonna eby'oluggya eby'enjuyi zonna byali bya bafuta ennungi erangiddwa.
17 N'ebinnya eby'empagi byali bya bikomo; ebikwaso eby'empagi n'emiziziko gyazo bya ffeeza; n'emitwe gyazo gyabikkibwako ffeeza; n'empagi zonna ez'oluggya zaateekebwako emiziziko gya ffeeza.
18 N'akatimba ak'oluggi olw'oluggya kaali mulimu gwa mudaliza, ka kaniki, n'olugoye olw'effulungu, n'olumyufu, ne bafuta ennungi erangiddwa : n'obuwanvu bwako bwali emikono abiri, n'obugulumivu mu bugazi bwako bwali emikono etaano, okwenkanankana n'ebyatimbibwa eby'oluggya.
19 N'empagi zaabyo zaali nnya, n'ebinnya byazo bina, eby'ebikomo; ebikwaso byazo bya ffeeza, n'eby'okubikka ku mitwe gyazo n'emiziziko gyazo bya ffeeza.
20 N'enninga zonna ez'eweema, n'ez'oluggya okwetooloola, byali bya bikomo.
21 Guno gwe muwendo ogw'ebintu eby'eweema, ye weema ey'obujulirwa, nga bwe byabalibwa nga Musa bwe yalagira, olw'okuweereza kw'Abaleevi, mu mukono gwa Isamaali, omwana wa Alooni kabona.
22 Ne Bezaaleeri, omwana wa Uli, omwana wa Kuuli, ow'ekika kya Yuda, ye yakola byonna Mukama bye yalagira Musa.
23 Era wamu naye waaliwo Okoliyaabu, omwana wa Akisamaki, ow'ekika kya Ddaani, omusazi w'amayinja, era omukozi ow'amagezi, era omudaliza wa kaniki, n'olugoye olw'effulungu, n'olumyufu, ne bafuta ennungi.
24 Zaabu yonna gye baakoza omulimu mu mulimu gwonna ogw'awatukuvu, ye zaabu ey'ekiweebwayo, yali ttalanta abiri mu mwenda, ne sekeri lusanvu mu amakumi asatu, nga sekeri ey'awatukuvu bw'eri.
25 Ne ffeeza ez'abo abaabalibwa ab'ekibiina yali ttalanta kikumi, ne sekeri lukumi mu lusanvu mu nsanvu mu ttaano, nga sekeri ey'awatukuvu bw'eri:
26 buli muntu beka emu, kye kitundu kya sekeri, nga sekeri ey'awatukuvu bw'eri, buli muntu eyayita okugenda mu abo abaabaliddwa, abaakamala emyaka abiri oba kusukkawo, abantu obusiriivu mukaaga mu enkumi ssatu mu bitaano mu ataano.
27 Ne ttalanta kikumi eza ffeeza zaali za kufumba ebinnya eby'awatukuvu, n'ebinnya eby'eggigi; ebinnya kikumi byava mu ttalanta kikumi, buli kinnya ttalanta.
28 Ne sekeri lukumi mu lusanvu mu nsanvu mu ttaano n'azikoza ebikwaso eby'empagi, n'abikka ku mitwe gyazo, n'azikolako emiziziko.
29 N'ebikomo eby'ekiweebwayo; byali ettalanta nsanvu, ne sekeri enkumi bbiri mu bina.
30 Nabyo, n'abikoza ebinnya eby'oluggi olw'eweema ey'okusisinkanirangamu, n'ekyoto eky'ekikomo, n'ekitindiro kyakyo eky'ekikomo, n'ebintu byonna eby'ekyoto,
31 n'ebinnya eby'oluggya okwetooloola n'ebinnya eby'oluggi olw'oluggya, n'enninga zonna ez'eweema, n'enninga zonna ez'oluggya okwetooloola.